text:
9 Pa zuŵa la 8,+ Mozesi wakachema Aroni, ŵana ŵake, na ŵalara ŵa Israyeli.2 Wakati kwa Aroni: “Tora tholi la sembe ya kwananga+ na mberere ya sembe yakotcha, vyambura kalema, ndipo uvipeleke pamaso pa Yehova.3 Kweni Ŵaisrayeli uŵaphalire kuti: ‘Torani pepe* wa sembe ya kwananga, kweniso tholi* na kamberere kanalume, vya chaka chimoza, vyambura kalema, kuŵa sembe yakotcha.4 Toraniso ng’ombe yanalume na mberere yanalume* kuŵa sembe zawenenawene,+ muvipeleke pamaso pa Yehova, na sembe ya vyamuminda+ yakusazgako mafuta, chifukwa muhanya uno Yehova wawonekenge kwa imwe.’”+5 Ivyo Mozesi wakaŵaphalira ŵakiza navyo panthazi pa chihema chakukumanamo. Penepapo wumba wose ukiza na kwimilira pamaso pa Yehova.6 Mozesi wakati: “Ichi ndicho Yehova wamuphalirani kuti muchite, mwakuti uchindami wa Yehova uwoneke kwa imwe.”+7 Mozesi wakati kwa Aroni: “Sendelera ku jotchero, upeleke sembe yako ya kwananga+ na sembe yako yakotcha. Ujiphepiskire wekha+ na ŵamunyumba yako. Uŵapelekereso ŵanthu+ sembe na kuŵaphepiskira,+ nga umo Yehova wayowoyera.”8 Aroni wakasendelera ku jotchero, wakakoma tholi la sembe ya kwananga, iyo yikaŵa sembe yake.+9 Ŵana ŵa Aroni ŵakiza na ndopa+ kwa iyo ndipo wakabizgamo munwe wake mu ndopa na kuziphaka pa masengwe agho ghali pa jotchero. Ndopa zakukhalapo wakazithira musi mwa jotchero.+10 Wakatora mafuta, ziso, na icho chikudemelera ku chiŵindi, wakaviwotcha pa jotchero kuŵa sembe ya kwananga, nga umo Yehova wakaphalilira Mozesi.+11 Nyama na chikumba wakaviwotcha na moto kuwaro kwa msasa.+12 Wakakoma sembe yakotcha, ŵana ŵa Aroni ŵakiza na ndopa ndipo iyo wakazinthonyezga kuzingilizga jotchero.+13 Ŵakamupaso vipitika vya sembe yakotcha pamoza na mutu, ndipo iyo wakaviwotcha pa jotchero.14 Wakasuka matumbo na vibodo na kuviwotcha pa jotchero pachanya pa sembe yakotcha.15 Wakatora mbuzi ya sembe ya kwananga iyo yikaŵa ya ŵanthu kuti waŵapelekere sembe, wakayikoma na kuyipeleka kuŵa sembe ya kwananga nga umo wakachitira na yakwamba.16 Wakapeleka sembe yakotcha ndipo wakachita kuyana na ndondomeko yake.+17 Pamanyuma wakapeleka sembe ya vyamuminda,+ wakatapapo kuzuzga woko na kuyiwotcha pa jotchero, kusazga pa sembe yakotcha ya mulenji.+18 Kufuma apo, wakakoma ng’ombe yanalume na mberere yanalume vya sembe yawenenawene iyo yikaŵa ya ŵanthu. Ŵana ŵa Aroni ŵakiza na ndopa ndipo iyo wakazinthonyezga kuzingilizga jotchero.+19 Kweni mafuta gha ng’ombe yanalume,+ mchira wamafuta wa mberere, mafuta agho ghakubenekelera vyamukati, ziso, na icho chikudemelera ku chiŵindi,+20 ŵakaviŵika vyose pa nganga za nyama izo ŵakakoma, pamanyuma wakaviwotcha pa jotchero.+21 Aroni wakatora nganga zira na chigha chamalyero, wakavizungunya uku na uko kuŵa sembe yakuzungunya pamaso pa Yehova, nga umo Mozesi wakamuphalilira.+22 Aroni wakanyoloskera mawoko ghake ku ŵanthu na kuŵatumbika.+ Wakakhira kufuma apo wakapelekeranga sembe ya kwananga, sembe yakotcha, na sembe zawenenawene.23 Paumaliro, Mozesi na Aroni ŵakanjira mu chihema chakukumanamo, ndipo ŵakafuma na kutumbika ŵanthu.+Uchindami wa Yehova ukawoneka ku ŵanthu wose,+24 ndipo moto ukafuma kwa Yehova,+ ukamyangura sembe yakotcha na mafuta ivyo vikaŵa pa jotchero. Ŵanthu wose ŵakati ŵawona, ŵakamba kuchemerezga ndipo ŵakasindama m’paka visko vyawo pasi.+
Mazgu Ghamusi
^ “Pepe,” ni mbuzi yanalume. Mazgu ghanyake, “phongo.”
^ “Tholi,” nkhamwana ka ng’ombe. Mazgu ghanyake, “ngwata.”


c: text/html

text: 116 Nkhutemwa YehovaChifukwa wakupulika* lizgu lane, para nkhuŵeya kuti wanovwire.+2 Pakuti wakuthya khutu kwa ine,+Nimuchemenge nyengo yose iyo niliri wamoyo.*3 Vingwe vya nyifwa vikanipombezga,Dindi likanikora.*+Suzgo na chitima vikaninyekezga.+4 Kweni nkhachema pa zina la Yehova,+ nkhati:“A Yehova, nithaskani!”5 Yehova ngwachiwuravi* na murunji.+Chiuta withu ngwalusungu.+6 Yehova wakusungilira wambura mahara.+Nkhakhizgikira pasi, ndipo wakaniponoska.7 Umoyo wane upumureso,Pakuti Yehova wanichitira lusungu.8 Mwanithaska* ku nyifwa,Jiso lane ku masozi, lundi lane kuti lileke kukhuŵara.+9 Nendenge pamaso pa Yehova mu charu cha ŵamoyo.10 Nkhaŵa na chipulikano, lekani nkhayowoya,+Nangauli nkhayuzgika chomene.11 Kweni apo nkhafinyilizgika, nkhati:“Munthu waliyose ni mutesi.”+12 Kasi ningamuwezgera vichi YehovaPa viwemi vyose ivyo wanichitira?13 Nitorenge nkhombo ya chiponosko,Ndipo nichemenge pa zina la Yehova.14 Nifiskenge vilapo vyane kwa YehovaPamaso pa ŵanthu ŵake wose.+15 Mu maso gha YehovaNyifwa ya ŵakugomezgeka ŵake njamtengo wapatali.*+16 Nkhumuŵeyani, A Yehova,Pakuti ndine muteŵeti winu.Ndine muteŵeti winu, mwana wa muzgakazi winu.Mwanisutura mu simbi zane.+17 Nipelekenge kwa imwe sembe ya kuwonga,+Nichemenge pa zina la Yehova.18 Nifiskenge vilapo vyane kwa Yehova+Pamaso pa ŵanthu ŵake wose,+19 Mu maluŵaza gha nyumba ya Yehova,+Mukati mwako, iwe Yerusalemu.Lumbani Ya!*+

robotstxt: allowed

filter: keep


text:
6 Mazgu gha Yehova ghakizaso kwa ine, ghakati:2 “Mwana wa munthu, lazga chisko chako ku mapiri gha Israyeli, ndipo uchime kwimikana nagho.3 Uyowoye kuti: ‘Imwe mapiri gha Israyeli, pulikani mazgu gha Fumu Yikuru Yehova: Ichi ndicho Fumu Yikuru Yehova yayowoya ku mapiri, ku tumapiri, ku tumilonga, na ku madambo: “Wonani, nizenge na lupanga pa imwe, ndipo niparanyenge malo ghinu ghapachanya.4 Majotchero ghinu ghabwangandulikenge, vinthu ivyo mukuŵikapo vyakununkhira viphyokenge,+ ndipo ŵanthu ŵinu awo ŵakomeka niŵaponyenge pasi panthazi pa vikozgo vinu vyakuseluska.+5 Vitanda vya ŵanthu ŵa mu Israyeli niviponyenge panthazi pa vikozgo vyawo vyakuseluska, ndipo nimbininiskenge viwangwa vinu kuzingilizga majotchero ghinu ghose.+6 Kose uko mukukhala, misumba yipasukenge+ ndipo malo ghapachanya ghabwangandulikenge na kuzgoka mahami.*+ Majotchero ghinu ghabwangandulikenge na kuparanyika, vikozgo vinu vyakuseluska viparanyikenge, vinthu ivyo mukuŵikapo vyakununkhira vidumulikirenge pasi, ndipo milimo yinu yisisitikenge.7 Awo ŵakomeka ŵawenge mukati mwinu,+ ndipo mumanyenge kuti ine ndine Yehova.+8 “‘“Kweni nisidengepo ŵanji ŵamoyo, pakuti ŵanyake ŵa imwe ŵaponenge ku lupanga mukati mu ŵamitundu para mwambininikira mu vyaru.+9 Awo ŵaponenge mwa imwe ŵamunikumbuka pakati pa ŵamitundu ku wuzga uko ŵazamutolekera.+ Ŵamumanya kuti mtima wane ukaphyoka chifukwa cha mtima wawo wambura kugomezgeka uwo ukawukako kwa ine,+ ndiposo chifukwa cha maso ghawo agho ghakunwekera kuchita uzaghali na vikozgo vyawo vyakuseluska.+ Ŵachitenge soni kweniso kuseluka na viheni vyose na maukazuzi, ivyo ŵachita.+10 Ŵamanyenge kuti ine ndine Yehova, ndipo nkhaŵawofyanga waka yayi kuti niŵizirenge na soka ili.”’+11 “Ichi ndicho Fumu Yikuru Yehova yayowoya: ‘Kuŵani mawoko na kudyaka pasi lundi linu, ndipo mutengere chifukwa cha viheni vyose na maukazuzi agho ghachitika na nyumba ya Israyeli, pakuti ŵawenge na lupanga, na njara, ndiposo nthenda yakofya.+12 Uyo wali kutali wafwenge na nthenda yakofya, uyo wali pafupi wawenge na lupanga, waliyose uyo wapona ku ivi ndipo wasidika wamoyo, wazamufwa na njara. Nifumiskenge kutukutwa kwane kose pa iwo.+13 Mumanyenge kuti ine ndine Yehova,+ para ŵakukomeka ŵawo ŵati lalilali pakati pa vikozgo vyawo vyakuseluska, kuzingilizga majotchero ghawo ghose,+ pa tumapiri tose tutali, pachanya pa mapiri ghose, musi mwa khuni lililose lakuvwinthuka, na musi mwa minthavi ya makuni ghakuru, uko ŵakapelekeranga vyakununkhira vyakukondweska vikozgo vyawo vyose vyakuseluska.+14 Ninyoloskerenge woko lane pa iwo na kuzgora charu kuŵa mayiyi, ndipo malo ghawo ghose ghakukhalamo ghaŵenge mayiyi kuluska mapopa gha Dibula. Ndipo ŵamanyenge kuti ine ndine Yehova.’”
Mazgu Ghamusi
^ “Mahami,” ni malo ghakupankhuka agho kukukhalaso ŵanthu yayi.


text:
NKHANI YA PA CHIKOPI
Para Mubali Winu Wafwa
‘Chiuta wakumanya vyose, mwana wane. Kulira yayi.’
Mazgu agha munthu wakaphalira mama munyake zina lake Bebe, uyo wakaŵa pa nyifwa ya awiske awo ŵakafwa pa ngozi ya galimoto.
Bebe wakatemwananga chomene na awiske. Mubali wake ndiyo wakamuphalira mazgu agha, kweni Bebe wakati ghakamupembuzga yayi. Kanandi wakayowoyanga yekha kuti, ‘nyifwa ya adada yikaŵa yiwemi yayi.’ Ivyo Bebe wakalongosora mu buku lake vya nyifwa ya adada ŵake pakati pajumpha vyaka, vikulongora kuti wakaŵa wachali na chitima.
Bebe wakawona kuti pakutora nyengo yitali kuti chitima chimare, chomenechomene usange uyo wali kufwa mukatemwananga chomene. Baibolo likuti nyifwa ni “mulwani waumaliro.” (1 Ŵakorinte 15:26) Yikwiza na nkhongono, kanandi yikutisanga ŵambura kunozgeka ndipo yikutipoka ŵanthu awo tikuŵatemwa. Palije uyo nyifwa yikuleka kumuŵinya. Lekani mahara ghakutimalira para nyifwa yatiwira.
Panyake mungafumba kuti: ‘Kasi pakutora nyengo yitali wuli kuti munthu chitima chimare? Kasi munthu wangachita wuli nyengo ya chitima? Kasi ningapembuzga wuli ŵanyane awo mubali wawo wafwa? Kasi chilipo chigomezgo chakuti awo ŵafwa tizamuŵawonaso?’


text:
CHIGAŴA 19
Yesu Wakuyowoya Uchimi Wakuzirwa
Yesu wakuyowoya vimanyikwiro vya kuŵapo kwake nga ni themba ndiposo vya umaliro wa mgonezi
PAKAŴA pa Lupiri lwa Maolive, msumba wa Yerusalemu na tempele vikawonekeranga makora musi mwake. Ŵapositole ŵanayi ŵa Yesu ŵakamufumba ku udesi kuti waŵalongosolere ivyo wakayowoyapo kale kumanyuma. Yesu wakaŵa kuti wamara waka kuyowoya kuti tempele lizamubwanganduka. Ndipo nyengo yinyake wakaŵaphalirapo vya “umaliro wa mgonezi.” (Mateyu 13:40, 49) Kweni sono ŵapositole ŵakufumba kuti: ‘Ntchivichi chizamuŵa chimanyikwiro cha kuŵapo kwinu na cha umaliro wa mgonezi?’—Mateyu 24:3.
Pakuŵazgora, Yesu wakayowoya icho chizamuchitika pambere Yerusalemu wandabwanganduke. Kweni mazgu gha Yesu ghakaŵa na ng’anamuro linyake lakuzirwa. Pamasinda, uchimi wake ukeneranga kufiskika pa charu chose chapasi. Yesu wakachima vinthu vyakupambanapambana ivyo vizamuchitika pa charu chapasi ndipo vyose pamoza vizamupanga chimanyikwiro. Chimanyikwiro ichi chizamulongora ŵanthu pa charu chapasi kuti Yesu walipo nga ni Themba kuchanya. Chimanyikwiro ichi chizamulongora kuti Yehova Chiuta wimika Yesu kuŵa Themba la Ufumu wa Umesiya ilo likalayizgika kale. Chimanyikwiro chizamulongora kuti Ufumu uli pafupi kuwuskapo uheni wose ndiposo kuti ŵanthu ŵaŵe pa mtende. Vinthu ivyo Yesu wakayowoya ntchimanyikwiro cha mazuŵa gha umaliro wa mgonezi wakale. Mgonezi uwo ukuyowoyeka apa ni vinthu nga ni visopa, ŵandyali, na mawupu ghanyake gha ŵanthu agho ghaliko sono. Kweniso ivyo wakayowoya vilongorenge kwamba kwa mgonezi uphya.
Pakuyowoya icho chizamuchitika pa charu chapasi mu kuŵapo kwake nga ni Themba kuchanya, Yesu wakati kuzamuŵa nkhondo pakati pa charu na charu chinyake, kusoŵa chakurya, vindindindi vikuru, na kuthandazgika kwa matenda. Uchikanamalango uzamusazgikira. Ŵasambiri ŵenecho ŵa Yesu ŵazamupharazga makani ghawemi gha Ufumu wa Chiuta pa charu chose. Vyose ivi vizamufika peneko pa nyengo ya “suzgo yikuru” iyo yindachitikepo nakale.—Mateyu 24:21.
Kasi ŵalondezgi ŵa Yesu ŵazamumanya wuli kuti suzgo yikuru yaneng’enera? Yesu wakati “sambirani ku khuni la mkuyu.” (Mateyu 24:32) Umo mahamba gha khuni la mkuyu ghakuwonekera ku minthavi yake ndicho chikuŵa chimanyikwiro chakuti chifuku chili pafupi. Mwakuyana waka, vyakuchitika ivyo Yesu wakayowoya kuti vizamuwoneka mu nyengo yimoza ndicho chizamuŵa chimanyikwiro chakuti umaliro waneng’enera. Palije yumo uyo wakumanya zuŵa lenecho panji ora ilo suzgo yikuru yizamwambira, kweni Ŵadada pera. Ntheura Yesu wakachiska ŵasambiri ŵake kuti: ‘Muŵenge maso, pakuti mukumanya chara apo nyengo yakutemeka yikwizira.’—Mariko 13:33.
—Yafuma pa Mateyu chipaturo 24 na 25; Mariko chipaturo 13; Luka chipaturo 21.
^ ndime 14 Kuti mumanye vinandi vya uchimi wa Yesu, wonani peji 86-95 mu buku la Kasi Baibolo Likusambizgaci Comenecomene? lakupharazgika na Ŵakaboni ŵa Yehova.
Manyani Vinandi
Kasi Tili mu “Mazuŵa Ghaumaliro”?
Wonani ivyo vikuchitika mu charu ivyo vikulongora kuti tili mu “mazuŵa ghaumaliro” agho Baibolo likayowoyerathu.


text:
NKHANI YAKULONGOSORA UMOYO WA MUNTHU
Chiuta Wakatilongora Lusungu Lukuru Munthowa Zinandi
ADADA zina lawo likaŵa Arthur. Iwo ŵakamutemwanga chomene Chiuta. Ŵakakhumbanga kuzakaŵa mulongozgi wa tchalitchi la Methodist. Kweni ŵakasintha maghanoghano ŵati ŵaŵerenga mabuku ghakulongosora Baibolo agho ŵakapoka ku Ŵasambiri ŵa Baibolo. Pamanyuma, nawo ŵakamba kuwungana. Ŵakabatizika mu 1914, apo ŵakaŵa na vyaka 17. Apo Nkhondo Yakwamba ya pa Charu Chose yikaŵa mukati, boma likaŵachema kuti ŵakanjire usilikari. Ŵakati ŵakana, ŵakakakika ndipo ŵakagwira jele myezi 10 ku Kingston, Ontario, Canada. Ŵakati ŵafuma mu jele, ŵakamba upayiniya wanyengo zose.
Mu 1926, adada ŵakatora amama. Amama zina lawo likaŵa Hazel Wilkinson. Agogo ŵakubaba amama ŵakasambira unenesko mu 1908. Ine nkhababika pa Epulero 24, 1931. Tikababika ŵanayi, ndipo ine nili wachiŵiri. Adada ŵakalitemwanga chomene Baibolo ndipo ŵakatisambizga kuti ndimo nase tichitirenge. Ntheura banja lakwithu likamba kutemwa chomene kusopa Yehova. Tikatemwanga chomene kupharazgira lumoza ku nyumba na nyumba.—Mil. 20:20.
NGA MBADADA, NKHACHITANGA UPAYINIYA NA KULEKA KUNJILIRAPO PA VYACHARU
Mu 1939, Nkhondo Yachiŵiri ya pa Charu Chose yikamba. Chaka chakulondezgapo, ŵakakanizga ntchito yakupharazga ya Ŵakaboni ŵa Yehova mu Canada. Mu masukulu gha Boma, ŵana ŵakasindamiranga ndembera na kwimba sumu yafuko. Ine na mudumbu wane Dorothy, ŵakatichimbizganga mu kilasi para ŵakwimba sumu yafuko na kusindamira ndembera. Zuŵa linyake asambizgi ŵakanikhozga soni. Ŵakaninena kuti ndine chawofi chomene. Pakuwera ku sukulu, awo tikasambiranga lumoza ŵakanihoya na kunitimba. Kweni ivi vikanikhozga chomene kuti nilutilire “kupulikira Chiuta nga muwusi m’malo mwa ŵanthu.”—Mil. 5:29.
Mu Julayi 1942, apo nkhaŵa na vyaka 11, nkhabatizika ku munda mu thanki la maji. Para sukulu zajara, nkhatemwanga chomene kuchita upayiniya wakanyengo. Chaka chinyake, ine na ŵabali ŵatatu tikaluta ku mpoto kwa Ontario, kukapharazgira ŵanthu awo ŵakagwiranga ntchito yakudumura makuni.
Pa Meyi 1, 1949, nkhamba upayiniya wanyengozose. Pakuti panyengo iyi ŵakazenganga ofesi ya munthavi ku Canada, ŵakanichema kuti nkhawovwirepo. Pa Disembala 1, nkhamba kuteŵetera pa Beteli ku Canada. Ŵakaniŵika ku dipatimenti yakupurinta mabuku, ndipo ŵakanisambizga makina ghakupurintira. Masabata ghanyake nkhagwiranga usiku, ndipo tikapurintanga mathirakiti ghakulongosora masuzgo agho Ŵakaboni ŵa Yehova ŵakakumananga nagho mu Canada.
Nyengo yinyake apo nkhaŵa ku Dipatimenti ya Uteŵeti, nkhapika mulimo wa kudumbiskana na ŵapayiniya awo ŵakiza kuzakawona ofesi ya munthavi. Ŵapayiniya aŵa ŵakalutanga kukateŵetera ku Quebec uko Ŵakaboni ŵakatambuzgikanga chomene. Yumoza wawo wakaŵa Mary Zazula, wa ku Edmonton, Alberta. Mary Zazula wakaŵa na mudumbu wake, ndipo ŵapapi ŵawo ŵakaŵa ŵa tchalitchi la Orthodox. Ŵapapi ŵawo ŵakaŵachimbizga pa nyumba chifukwa ŵakakana kuleka kusambira Baibolo. Mu Juni 1951, wose ŵaŵiri ŵakabatizika. Pakati pajumpha myezi 6 wose ŵakamba upayiniya. Apo nkhadumbiskananga nayo, Mary wakanikondweska chomene chifukwa cha chipulikano chake. Mu mtima nkhati, ‘Para vingenda makora, nizamutora Mary.’ Pakati pajumpha myezi 9, tikatorana pa Janyuwale 30, 1954. Pakati pajumpha sabata yimoza, ŵakatichema ku sukulu ya ŵalaŵiliri ŵa dera. Pamanyuma, tikendera dera vyaka viŵiri, kumpoto kwa Ontario.
Pakuti ntchito yakupharazga yikasazgikiranga mwaluŵiro chomene, pakakhumbikwiranga ŵamishonale ŵanandi. Ine na muwoli wane Mary, tikawona kuti takwaniska kukhala ku Canada, uko kukuzizima chomene kweniso kukuŵa nyimbo mu chihanya, ntheura tikawona kuti tingakwaniska kukateŵetera kulikose. Mu Julayi 1956, tikaluta ku Sukulu ya Giliyadi, kilasi nambara 27, ndipo mu Novembala tikamba uteŵeti wa umishonale ku Brazil.
UMISHONALE KU BRAZIL
Tikati tafika pa Beteli ku Brazil, tikamba kusambira Chiphwitikizi. Tikamba kusambira umo ŵanthu ŵakutawuzgirana, na kusungilira pa mtima umo tingagaŵilira magazini. Pamanyuma tikamba kupharazga. Pakunozgekera upharazgi, ŵakati para tasanga munthu uyo wakukhumba kumanya vinandi, tiŵerengenge lemba ilo likuyowoya umo umoyo uzamuŵira para Ufumu wa Chiuta wamba kulamulira. Zuŵa lakwamba tikapharazgira mwanakazi uyo wakategherezganga chomene. Nkhati namara kuŵerenga Chivumbuzi 21:3, 4, nkhafenta. Panyengo iyi nkhaŵa kuti nindazgoŵere kukhala ku malo ghakotcha chomene. Ntheura nkhasuzgika nyengo yitali.
Tikachitanga umishonale mu tawuni ya Campos, ndipo pasono muli mipingo 15. Apo tikafikanga mu tawuni iyi, mukaŵavya mpingo kweni mukaŵa waka kagulu kweniso nyumba ya ŵamishonale iyo mukakhalanga ŵadumbu ŵanayi awo ŵakachitanga umishonale. Ŵadumbu aŵa ni: Esther Tracy, Ramona Bauer, Luiza Schwarz, na Lorraine Brookes (uyo pasono wakuchemeka Wallen). Apo tikakhalanga pa nyumba iyi, ŵakanigaŵira ntchito yakuchapa malaya, na kupenja nkhuni zakuphikira. Zuŵa linyake apo tikati tamara kusambira Gongwe la Mulinda, munyumba mukanjira njoka. Apo tikachezganga, muwoli wane wakakhala pa sofa ndipo mutu wakayagamira pa pilo. Wakati wawuka, wakawona njoka yikufuma mu pilo, ndipo wakachemerezga chomene kuti njoka! Ŵanyithu ŵanyake ŵakiza ndipo pakaŵa chiwawa chikuru, m’paka nkhayikoma.
Nkhati nasambira Chiphwitikizi chaka chimoza, ŵakaniphalira kuti nambe kwendera dera. Tikakhalanga umoyo wambura kukhumba vinandi ku madera ghakumizi. Tikakhalanga mu nyumba zambura magesi, kugona pa mphasa, kweniso tikendanga pa ngolo yakuguzika na hachi. Nyengo yinyake tikaluta ku chigaŵa cha kutali kuti tikapharazge. Chigaŵa ichi chikaŵa chamapari ndipo tikenda pa sitima yapamtunda. Tikati tafika tikachita renti chipinda. Ku ofesi ŵakatitumira magazini 800 kuti tikapharazgire ku malo agha. Tikenda maulendo ghanandi ku positi ofesi kuti tikatore magazini agha.
Mu 1962, mu Brazil mukachitika Sukulu ya Uteŵeti wa Ufumu ndipo ŵabali kweniso ŵadumbu awo ŵakaŵa ŵamishonale ndiwo ŵakaluta ku sukulu iyi. Nkhachitiska sukulu iyi myezi 6 mu malo ghakupambanapambana kwambura muwoli wane Mary. Nkhachitiska sukulu ku Manaus, Belém, Fortaleza, Recife, na Salvador. Pamanyuma, nkhanozga kuti tiŵe na ungano wa chigaŵa mu holo yakutchuka ku Manaus. Kukawa chivura chikuru icho chikananga maji, ndipo tikaŵavya maji ghawemi ghakuti tingamwa. Kweniso pakaŵavya malo ghawemi ghakulyerapo. (Pa nyengo iyo, ŵabali na ŵadumbu ŵakapokanga chakurya pa ungano.) Nkhaluta kukakumana na mulara wa ŵasilikari kukapempha wovwiri, ndipo iyo wakatipa maji ghakumwa agho ghakatovwira pa ungano wose. Kweniso wakatuma ŵasilikari kuti ŵatijinthire mathenti ghaŵiri. Limoza lakuphikiramo, linyake lakulyeramo.
Panyengo iyo ine nkhachitiskanga masukulu, Mary wakapharazganga ku chigaŵa chinyake chakuchitirako bizinesi uko kukaŵa ŵanthu ŵanandi ŵakufuma ku Portugal. Ku chigaŵa ichi, ŵanthu ŵanandi ŵakaghanaghananga waka umo ŵangasangira ndalama. Mary wakatondeka kuchezga na ŵanthu aŵa nkhani za mu Baibolo. Wakaphalira ŵanyake ŵa pa Beteli kuti, “Charu icho nkhudokera yayi kukhalako ni Portugal.” Nkhazizwa chomene apo tikapokera kalata yakuti tikateŵetere ku Portugal. Panyengo iyi, ntchito yakupharazga yikaŵa yakukanizgika. Kweni tikaluta ku Portugal nangauli Mary wakakhumbangako viŵi yayi.
KUKATEŴETERA KU PORTUGAL
Mu Ogasiti 1964, tikafika ku Lisbon, Portugal. Ŵapolisi ku Portugal ŵakatambuzganga chomene ŵabali. Nakuti tikachita makora chomene kuleka kuŵaphalira ŵabali kuti tikwiza. Tikafikira dankha mu nyumba yakugonamo ŵalendo kuti tilindilire vimakalata vyakutizomerezga kusanga nyumba ya renti. Tikati tapokera vimakalata ivi, tikayisanga nyumba. Mu Janyuwale 1965, tikamba kuyowoyeskana na ofesi ya munthavi. Pakajumpha myezi 5 kuti tambe kuwungana. Ndipo tikakondwa chomene tati tamba kuwungana.
Zuŵa lililose ŵapolisi ŵakatandaranga waka kupenja ŵabali mu nyumba zawo. Maungano tikachitiranga mu nyumba za ŵabali chifukwa ŵapolisi ŵakajara Nyumba za Ufumu zose. Ŵakaboni ŵanandi ŵakaŵakora na kuŵajalira mu jele. Ŵabali ŵakaŵasuzga chomene kuti ŵazunure mazina gha awo ŵakachitiskanga maungano. Kufuma waka panyengo iyi, ŵabali ŵakamba kuchemana mazina nga ni José panji Paulo, m’malo mwa kuchemana viwongo. Nase tikamba kuchemana waka mazina.
Mtima withu wose ukaŵa pakovwira ŵabali kuti ŵasange chakurya chauzimu. Mary wakatayipanga nkhani za mu Gongwe la Mulinda lakusambira na mabuku ghanyake. Wakatayipanga pa mapepara agho pamanyuma ŵakapanganga fotokope.
KUVIKILIRA MAKANI GHAWEMI MU KHOTI
Mu Juni 1966, pakaŵa nkhani yikuru iyo tikanjira nayo mu khoti ku Lisbon. Ŵabali na ŵadumbu wose ŵa mpingo wa Feijó ŵakukwana 49 ŵakakakika chifukwa chakuchita maungano mu nyumba ya mubali. Nkhawovwira ŵabali umo ŵangakazgolera mulandu ku khoti. Ine nkhaŵa nga ndine loya na kuŵafumba mafumbo. Nangauli tikamanyanga kuti tamuluza mulandu, kweni tikawona kuti tamupharazgira ŵanthu ŵanandi. Loya withu wakaŵa wachikanga ndipo wakamalizga na mazgu agho Gamaliyeli wakayowoya. (Mil. 5:33-39) Nkhani iyi yikaŵa waka palipose. Mu manyuzipepara, pa wayilesi, kweniso pa TV. Ŵabali na ŵadumbu 49 ŵakagwira jele. Ŵanyake mazuŵa 45, ŵanyake myezi 5 na hafu. Tikakondwa kuti loya withu wakamba kusambira Baibolo na kuwungana pambere wandafwe.
Mu Disembala 1966, nkhimikika kuŵa mulaŵiliri wa munthavi, ndipo nkhaŵa mu dipatimenti yakuwona vya malango. Pamanyuma tikasanda malango agho ghangawovwira Ŵakaboni ŵa Yehova kuti ŵaŵe na wanangwa wa kusopa. (Fil. 1:7) Pa Disembala 18, 1974, ŵakatizomerezga kuti tiŵe na wanangwa wa kusopa. Mubali Nathan Knorr na Frederick Franz, ŵakufuma ku likuru lithu ŵakiza ku Portugal kuti ŵaŵepo pa ungano wakukondweska uwo ukachitika ku Oporto na Lisbon. Pa ungano uwu, tose pamoza tikaŵa 46,870.
Yehova wakawovwira kuti makani ghawemi ghapharazgike mu virwa vinandi ivyo ŵanthu ŵakayowoyanga Chiphwitikizi nga ni Azores, Cape Verde, Madeira, São Tomé na Príncipe. Pakuti chiŵelengero cha ŵapharazgi chikakwera chomene, ofesi yikuru ya munthavi yikakhumbikwanga. Mu 1988 yikamara kuzengeka. Pa Epulero 23, 1988, Mubali Milton Henschel wakajulira maofesi ghaphya agho ghakazengeka. Pa ungano uwu pakaŵa ŵanthu ŵakukwana 45,522. Chikaŵa chakukondweska kuti pa ungano uwu pakaŵaso ŵabali na ŵadumbu 20 awo ŵakateŵeterapo ku Portugal nga ŵamishonale.
TIKASAMBIRA VINANDI KU ŴATEŴETI ŴAKUGOMEZGEKA
Vyaka vinandi tateŵetera na ŵabali ŵakugomezgeka ndipo ivi vyatovwira chomene. Nkhasambira vinandi kwa Mubali Theodore Jaracz apo tikendera ofesi ya munthavi. Ofesi iyo tikendera yikaŵa na masuzgo ghanandi. Ŵabali ŵa mu komiti ya munthavi ŵakayezeska kumazga masuzgo ghawo kweni ŵakatondeka. Mubali Jaracz wakaŵakhozga kuti: “Vinyake lekerani mzimu utuŵa kuti umovwirani.” Nyengo yinyake apo ine na muwoli wane Mary tikaluta ku Brooklyn, tikachezga na Mubali Franz kweniso ŵabali ŵanyake. Tati tamufumba icho chikamovwira kuti wateŵetere Yehova vyaka vinandi, Mubali Franz wakati: “Icho ningayowoyapo ntchakuti: Lutilirani kwenda na gulu la Yehova pa masuzgo na pa mtende. Ndilo lekha likuchita ntchito yakupharazga makani ghawemi gha Ufumu wa Chiuta iyo Yesu wakaphalira ŵasambiri ŵake.”
Ine na muwoli wane tikulondezga ivyo Mubali Franz wakatiphalira. Tikukondwa para tikukumbukira nyengo iyo tikenderanga maofesi gha munthavi. Apo tikenderanga maofesi gha munthavi, tikaŵa na mwaŵi wakuchezga kweniso kuwonga ŵabali ŵachinyamata na ŵachekuru chifukwa cha uteŵeti uwo ŵakachitanga mwakugomezgeka. Ndipo tikaŵachiska kuti ŵalutilire kuteŵetera Yehova.
Pajumpha vyaka vinandi kufuma apo tikachitira uteŵeti uwu. Tili na vyaka vya m’ma 80. Mary wakusuzgika na matenda ghanandi. (2 Kor. 12:9) Viyezgo vyatovwira kuti tiŵe na chipulikano chakukhora kweniso kuti tilutilire kugomezgeka kwa Chiuta. Para tikughanaghanira vyaka ivyo tateŵetera Yehova, tawona lusungu lukuru lwa Yehova munthowa zinandi. *
^ ndime 29 Apo ŵakanozganga nkhani iyi kuti yiŵe mu magazini, Douglas Guest wakafwa wakugomezgeka pa Okutobala 25, 2015.


text:
CHIGAŴA 26
Paradiso Wasangika!
Kwizira mu Ufumu uwo ukuwusika na Khristu, Yehova wakutuŵiska zina Lake, wakuthuwuska muwuso Wake, na kumazga uheni wose
BUKU laumaliro mu Baibolo, ilo likuchemeka Uvumbuzi, likuŵapa chigomezgo ŵanthu wose. Buku ili likalembeka na mpositole Yohane, ndipo likuyowoya za mboniwoni izo zikulongosora kufiskika kwa khumbo la Yehova.
Mu mboniwoni yakwamba, Yesu, uyo wali kuwuskika, wakawonga na kususka mipingo yinandiko. Mboniwoni yakulondezgapo yikalongora ivyo vikachitikanga ku chizumbe cha Chiuta, uko vilengiwa vyauzimu vikapelekanga malumbo kwa iyo.
Apo khumbo la Chiuta likulutilira kufiskika, Mwanamberere, Yesu Khristu, wakupokera mpukutu wakujalika na vyakubatikira vinkhondi na viŵiri. Apo vyakubatikira mipukutu vinayi vyakwambilira vikujulika, ŵakukwera mahachi ŵakwiza pa charu chapasi. Wakwamba ni Yesu; wakakwera pa hachi lituŵa ndipo wakavwalikika mphumphu kuŵa Themba. Kufuma apo, pakiza ŵanji awo ŵakakwera mahachi ghakupambana mitundu, agho ghakwimira nkhondo, njara, na vilengo vyakofya. Vinthu vyose ivi vikuwoneka mu mazuŵa ghaumaliro gha mgonezi uno wa vinthu. Chakubatikira mpukutu chachinkhondi na chiŵiri chikati chajulika, mbata zinkhondi na ziŵiri zikamba kulizgika, icho chikwimira kupharazgika kwa vyeruzgo vya Chiuta. Ivi vikalongozgera ku vilengo vinkhondi na viŵiri, ivyo vikwimira ukali wa Chiuta.
Ufumu wa Chiuta, uwo ŵauyaniska na bonda msepuka uyo wababika waka, ukababika kuchanya. Kukaŵa nkhondo, ndipo Satana na ŵangelo ŵake ŵaheni ŵakaponyeka pa charu chapasi. Lizgu likuru likati, ‘Soka ku charu chapasi.’ Dyabulosi wali na ukali ukuru chomene, pakumanya kuti wali na nyengo yifupi.—Uvumbuzi 12:12.
Kachiŵiriso, Yohane wakuwona Yesu kuchanya uyo wakuyowoyeka kuŵa mwanamberere, ndipo wali pamoza na ŵa 144,000 awo ŵali kusoleka mukati mwa ŵanthu. Ŵanthu aŵa “ŵazamuwusa nga ni mathemba pamoza na” Yesu. Ntheura buku la Uvumbuzi likuvumbura kuti ŵanthu 144,000 ŵazamuŵa chigaŵa cha mphapu.—Uvumbuzi 14:1; 20:6.
Ŵawusi ŵa charu chapasi ŵazamuwungana ku Haramagedoni, iyo ni ‘nkhondo ya zuŵa likuru la Chiuta Wankhongonozose.’ Ŵazamurwa nkhondo na Yesu uyo wakwera pa hachi lituŵa, ndipo wakulongozga ŵankhondo ŵakuchanya. Ŵawusi wose ŵa charu chapasi ichi ŵazamuparanyika. Para Satana wathera, Yesu pamoza na ŵa 144,000 ŵazamuwusa pa charu chapasi kwa ‘vilimika chikwi.’ Para vilimika chikwi vyamara, Satana wazamuparanyika.—Uvumbuzi 16:14; 20:4.
Kasi Muwuso wa Khristu wa Vilimika Chikwi pamoza na awo wazamuwusa nawo uzamuŵachitira vichi ŵanthu ŵakugomezgeka? Yohane wakalemba kuti: ‘[Yehova] wazamufyura sozi lililose ku maso ghawo, ndipo nyifwa yizamuŵakoso chara, nesi kutengera panji kutampha nesi vyakuŵinya vizamuŵakoso chara. Vinthu vyakale vyafumapo.’ (Uvumbuzi 21:4) Charu chizamuŵa paradiso!
Ntheura buku la Uvumbuzi likumalizga kulongosora uthenga wa mu Baibolo. Mu Ufumu wa Mesiya, zina la Yehova lizamutuŵiskika ndipo muwuso wake uzamuthuwuskika nkhanira kwamuyirayira!
—Yafuma mu buku la Uvumbuzi.
Manyani Vinandi
Kasi Ufumu wa Chiuta ni Vichi?
Ŵanthu ŵanandi ŵakulimanya Lurombo lwa Fumu. Kasi Mazgu ghakuti ‘Ufumu winu wize’ ghakung’anamura vichi?


text: 16 Yesu wakaphaliraso ŵasambiri ŵake kuti: “Munthu munyake musambazi wakaŵa na muteŵeti mulara, ndipo ŵanthu ŵakamuphara kwa bwana wake kuti wakasakazanga vinthu.2 Ntheura bwana wakamuchema ndipo wakati kwa iyo, ‘Ukuti wuli na vinthu ivyo nkhupulika vya iwe? Lemba lipoti la umo wendeskera uteŵeti wako, chifukwa upwelelerengeso nyumba yane chara.’3 Ndipo muteŵeti mulara wakati mu mtima wake, ‘Kasi nichitechi, pakuti bwana wane wanilekeskenge ntchito? Nilije nkhongono zakulimira, ndipo nkhuchita soni kupempheska.4 Sono namanya icho nichitenge, mwakuti para wanilekeska ntchito, ŵanthu ŵazakanipokelere mu nyumba zawo.’5 Ndipo wakati wachema awo ŵakaŵa na ngongoli kwa bwana wake, wakaŵafumba yumozayumoza. Wakati ku wakwamba, ‘Kasi ukakongora vichi kwa bwana wane?’6 Wakazgora kuti, ‘Mabati* 100 gha mafuta gha olive.’ Wakati kwa iyo, ‘Tora icho ukalembapo phangano lako la ngongoli, ukhale pasi ndipo ulembepo 50 mwaluŵiro.’7 Kufuma apo, wakati kwa munyake, ‘Sono iwe, ukakongora vichi?’ Wakati, ‘Makoro* 100 gha tirigu.’ Wakati kwa iyo, ‘Tora icho ukalembapo phangano lako la ngongoli ndipo ulembepo 80.’8 Ndipo bwana wake wakamulumba muteŵeti mulara yura, nangauli wakaŵa wambura urunji, chifukwa wakachita mwavinjeru,* pakuti ŵana ŵa mu nyengo iyi* mbavinjeru mu muwiro wawo kuluska umo ŵaliri ŵana ŵa ungweru.+9 “Nkhumuphaliraniso kuti: Sangani ŵabwezi kwizira mu usambazi wambura urunji,+ mwakuti para uwu wamara, ŵazakamupokelerani mu malo ghakukhalamo ghamuyirayira.+10 Munthu uyo ngwakugomezgeka mu vichoko, ngwakugomezgeka na mu vinandi, ndipo munthu uyo ngwambura kugomezgeka mu vichoko, ngwambura kugomezgeka na mu vinandi.11 Ntheura usange muli ŵambura kugomezgeka pa usambazi wambura urunji, ni njani wangamuŵikizgani usambazi weneko?12 Ndipo usange muli ŵambura kugomezgeka pa icho ntchamwene, ni njani wamupaninge icho ntchinu?+13 Palije uyo wangateŵetera nga ni muzga wa mabwana ghaŵiri, chifukwa panji watinkhenge yumoza na kutemwa munyake, panji wademelerenge kwa yumoza na kuyuyura munyake. Vingachitika yayi kuti pa nyengo yimoza muŵe ŵazga ŵa Chiuta na Usambazi.”+14 Sono Ŵafarisi awo ŵakaŵa ŵakutemwa ndalama, ŵakapulikizganga vinthu vyose ivi, ndipo ŵakamba kumung’ora.+15 Ntheura wakati kwa iwo: “Imwe mukujiwona kuŵa ŵarunji panthazi pa ŵanthu,+ kweni Chiuta wakumanya mitima yinu.+ Pakuti icho ŵanthu ŵakuwona kuti ntchakuzirwa ntchinthu chakuseluska pamaso pa Chiuta.+16 “Dango na ivyo Ntchimi zikalemba vikapharazgika m’paka mu nyengo ya Yohane. Kufuma nyengo yira makani ghawemi gha Ufumu wa Chiuta ghakupharazgika, ndipo ŵanthu ŵa mitundu yose ŵakulimbikira kuti ŵawusange.+17 Ntchipusu kuti kuchanya na charu chapasi vimare kweni lizgu limoza ilo lili kulembeka mu Dango lingamara yayi kwambura kufiskika.+18 “Waliyose uyo wakupata muwoli wake na kutora munyake wakuchita uleŵi, ndipo waliyose uyo wakutora mwanakazi wakuti mfumu wake wamupata, wakuchita uleŵi.+19 “Kukaŵa munthu munyake musambazi, uyo wakavwaranga malaya ghatchesamu na salu ziwemi. Wakasangwanga zuŵa na zuŵa na vinthu viwemi.20 Kweni wakupempheska munyake zina lake Lazaro wakaŵa na vilonda thupi lose. Ŵanthu ŵakamuŵikanga pa chipata cha musambazi.21 Wakadokeranga kurya vinthu ivyo vikambotokanga kufuma pa thebulu la munthu musambazi. Ntcheŵe nazo zikizanga na kumyanga vilonda vyake.22 Sono nyengo yikati yajumphapo, wakupempheska yura wakafwa ndipo ŵangelo ŵakamutolera uko kukaŵa Abrahamu.*“Kweniso munthu musambazi wakafwa na kusungika.23 Ndipo mu Dindi* wakinuska maso ghake, uku wakupulika vyakuŵinya, wakawona Abrahamu patali wali pafupi na Lazaro.24 Ntheura wakachema ndipo wakati, ‘Adada Abrahamu, munilengere lusungu. Tumani Lazaro kuti wabizge songo ya munwe wake mu maji na kuzizimiska lulimi lwane, chifukwa nkhukomwa mu moto uwu wakugolera.’25 Kweni Abrahamu wakati, ‘Mwana wane, kumbuka kuti mu nyengo ya umoyo wako ukapokeranga viwemi, kweni Lazaro wakapokera vinthu viheni. Sono wakusanguluskika kuno kweni iwe ukukomwa.26 Ndipo padera pa vinthu vyose ivi, pakati pa ise na imwe pali chibuwu chikuru, mwakuti awo ŵakukhumba kwambukira kwa imwe ŵakutondeka, kweniso awo ŵali uko awo ŵakukhumba kwambukira kwa ise ŵakutondeka.’27 Musambazi wakati, ‘Pakuti vili nthena, adada nkhumulombani kuti mumutume ku nyumba ya adada,28 wakaŵape ukaboni wakukwana ŵabali ŵane ŵankhondi awo nili nawo, kuti nawo ŵaleke kwiza ku malo agha ghakuyuzga.’29 Kweni Abrahamu wakati, ‘Ŵali na mabuku gha Mozesi na Ntchimi, ŵapulikire ivyo vili mu mabuku agha.’+30 Musambazi wakati, ‘Yayi, adada Abrahamu, kweni usange munyake wakufuma ku ŵakufwa waluta kwa iwo, ŵamung’anamuka mtima.’31 Kweni Abrahamu wakati kwa iyo, ‘Usange ŵakutondeka kupulikira ivyo vili mu mabuku gha Mozesi+ na Ntchimi, ŵamukhorwa yayi nanga munyake wangawuka ku ŵakufwa.’”


text:
GONGWE LA MULINDA (LAKUSAMBIRA PA MPINGO) JUNE 2014
Mu Gongwe ili muli nkhani zakusambira kwamba pa Ogasiti 4 mpaka 31, 2014.
“Ghanaghana Makora na Mendero gha Malundi Ghako” Kuti Ucite Makora
Kasi mungawuskamo wuli vyakujandizga mu nthowa na kufiska vilato vinu vyauzimu?
Mafumbo Ghakufumira ku Ŵaŵazgi
Kasi nchakwenelera kuti Ŵakhristu ŵawochenge thupi la munthu para wafwa?
Kasi Tingaŵawovwira Wuli Ŵakhristu Ŵanyithu Awo Ŵali Kupatika?
Manyani masuzgo na maghanoghano agho munthu uyo wapatika wakuŵa nagho.
“Utemwenge Yehova Ciuta Wako”
Manyani ivyo Yesu wakang’anamuranga apo wakati titemwenge Yehova na mtima withu wose, umoyo withu wose, na maghanoghano ghithu ghose.
“Utemwenge Mzengezgani Wako Umo Ukujitemwera Wamwene”
Kasi Yesu wakang’anamurangaci apo wakati titemwenge mzengezgani withu? Kasi tingalongora wuli kuti tikutemwa mzengezgani?
Kasi Mukukumbuka?
Kasi muli kuŵazga magazini gha Gongwe la Mulinda ghasonosono apa? Yezgani kuwona ivyo mungakumbuka.
Kasi Mukuwona Mauteciteci gha Ŵanji Umo Yehova Wakughawonera?
Mungamba kuŵawona mwakwenelera ŵabali na ŵadumbu ŵinu awo ŵangawoneka kuti mbateciteci.
Wovwirani Ŵanji Kuti Ŵacite Vinandi
Kasi ŵawukirano panji awo ŵabapatizika sonosono tingaŵawovwira wuli kuti ŵakure mwauzimu?


text:
Umo Mungaconthera Mtima wa Ŵabali Ŵinu Ŵambura Kugomezga
YESU KHRISTU wakati: “Luta ku nyumba ku ŵabali ŵako, ndipo ukaŵaphalire vinthu vyose ivyo Yehova wakucitira na cisungusungu ico wakaŵa naco pa iwe.” Pa nyengo iyi, wakwenera kuti wakaŵa ku Gadara, kumwera ca kumafumiro gha dazi kwa Nyanja ya Galileya, ndipo wakayowoyanga na munthu uyo wakakhumbanga kuŵa mulondezgi wake. Mazgu gha Yesu ghakulongora kuti wakamanyanga umo ŵanthu ŵaliri, kuti ŵali na khumbo la kuphalirako ŵabali ŵawo nkhani zakukondweska kweniso zakuzirwa.—Mrk. 5:19.
Mazuŵa ghano napo, ŵanthu ŵakutemwa kuphalirako ŵabali ŵawo nkhani zakuzirwa. Ku vigaŵa vinyake, ŵanthu ŵakutemwa comene kuphalirako ŵabali ŵawo vinthu kuluska kunyake. Ntheura, para munthu wamba kusopa Ciuta waunenesko, Yehova, kanandi wakukhumba kuphalirako ŵabali ŵake cigomezgo cake ciphya. Kweni kasi wangacita wuli kuti waconthe mtima wa ŵabali ŵake awo ŵali mu cisopa cinyake, panji awo ŵakuleka kusopa? Baibolo likupeleka ulongozgi uwemi pa nkhani iyi.
“TAMUSANGA MESIYA”
Mu nyengo ya Ŵakhristu ŵakwambilira, Andireya wakaŵa yumoza wa ŵanthu ŵakwamba kumanya kuti Yesu ni Mesiya. Kasi wakadankha kuphalira njani nkhani iyi? “Iyo uyu [Andireya] wakasanga mukuru wake Simoni, ndipo wakati kwa iyo: ‘Tamusanga Mesiya’ (ilo likung’anamura Khristu).” Andireya wakalongozgera Petrosi kwa Yesu, ndipo ici cikawovwira kuti Petrosi waŵe msambiri wa Yesu.—Yoh. 1:35-42.
Pakati pajumpha vyaka vinkhondi na cimoza, Petrosi wakaŵa mu Yopa, ndipo wakaphalirika kuti walute kumpoto kwa Kesareya ku nyumba ya Koroneliyo, mulara wa ŵasilikari. Kasi Petrosi wakasangamo anjani mu nyumba ya Koroneliyo? Baibolo likuti: “Ndipo nadi, Koroneliyo wakaŵalindizganga [Petrosi na awo wakaŵa nawo] ndipo wakaŵa kuti waŵacemera pamoza ŵabali ŵake na ŵabwezi ŵake ŵa pa mtima.” Apa Koroneliyo wakapeleka mwaŵi ku ŵabali ŵake kuti ŵapulike ivyo Petrosi wayowoyenge na kusankha ŵekha cakucita.—Mil. 10:22-33.
Kasi tikusambirapo vici pa umo Andireya na Koroneliyo ŵakacitira na ŵabali ŵawo?
Andireya na Koroneliyo ŵakacitapo kanthu. Andireya wakalongozgera Petrosi kwa Yesu, ndipo Koroneliyo wakacema ŵabali ŵake kuti ŵapulike ivyo Petrosi wayowoyenge. Kweni Andireya na Koroneliyo ŵakaŵacicizga yayi ŵabali ŵawo, panji kuŵakopa mwauryarya kuti ŵaŵe ŵalondezgi ŵa Khristu. Kasi tikusambirapo vici? Nase tikwenera kucita mwakuyana waka. Tingaŵaphalirako fundo zinyake ŵabali ŵithu, tingaŵawovwira kuti ŵamanye unenesko wa mu Baibolo ndiposo kuti ŵakumane na Ŵakhristu ŵanyithu. Ndipouli, tikucindika wanangwa wawo wa kusankha ndipo tikugega kuŵacicizga. Kuti timanye umo tingaŵawovwilira ŵabali ŵithu, tiyeni tiwone ciyelezgero ca Jürgen na Petra, ŵakutorana ŵa ku Germany.
Petra wakasambira Baibolo na Ŵakaboni ŵa Yehova na kubapatizika. Mfumu wake wakaŵa msilikari. Pakwamba, Jürgen wakakondwa yayi na ivyo muwoli wake wakasankha. Kweni nyengo yikati yajumphapo, wakamanya kuti Ŵakaboni ŵakupharazga unenesko wa mu Baibolo. Nayo wakapatulira umoyo wake kwa Yehova, ndipo pa nyengo yasono ni mulara mu mpingo. Kasi wakupeleka ulongozgi wuli pa nkhani ya kucontha mtima wa ŵabali ŵithu awo tikupambana nawo cisopa?
Jürgen wakati: “Tikwenera yayi kucicizga ŵabali ŵithu panji kuŵasambizga vinthu vinandinandi. Ici cingaŵapangiska kuti ŵakane comene. Kweni cingaŵa ciwemi usange tingaŵaphalirangako mwaluso fundo zicoko waka zakukondweska nyengo na nyengo. Kweniso cingaŵa ciwemi comene kuti tiŵalongore ku ŵabali awo ni nthanga zawo ndiposo awo ŵakutemwa vinthu vyakuyana na ivyo iwo ŵakutemwa. Para tingacita nthena, cingaŵa cipusu kuŵawovwira.”
Mu nyengo ya Ŵakhristu ŵakwambilira, mpositole Petrosi na ŵabali ŵa Koroneliyo ŵakapulikira luŵiro uthenga wa mu Baibolo. Kweni ŵanyake ŵakacedwa kusankha cakucita.
KASI ŴANUNG’UNA ŴA YESU ŴAKACITA WULI?
Ŵabali ŵa Yesu ŵanandi ŵakaŵa na cipulikano mwa iyo apo wakacitanga uteŵeti wake. Mwaciyelezgero, vikulongora kuti mpositole Yakobe na mpositole Yohane ŵakaŵa ŵanung’una ŵa Yesu, ndipo mama wawo, Salome, wakaŵa mama wake mucoko. Salome wakwenera kuti wakaŵa yumoza wa “ŵanakazi ŵanji ŵanandi, awo ŵakaŵateŵeteranga [Yesu na ŵapositole] na ivyo ŵakaŵa navyo.”—Luka 8:1-3.
Ndipouli, ŵabali ŵa Yesu ŵanyake ŵakapulikana mwa iyo nyengo yeneyiyo yayi. Mwaciyelezgero, pakati pajumpha caka cimoza kufuma apo Yesu wakabapatizikira, mizinda yikawungana mu nyumba kuti yipulikizge kwa iyo. “Kweni ŵabali ŵake ŵakati ŵapulika vya ici, ŵakaluta kuti ŵakamukore, pakuti ŵakatenge: ‘Wafuntha.’” Pakati pajumpha nyengo yicoko waka, apo ŵanung’una ŵa Yesu ŵakadumbanga vya ulendo wake, iyo wakaŵazgora mwakudunjika yayi. Cifukwa wuli? Cifukwa cakuti “ŵanung’una ŵake ŵakapulikananga mwa iyo cara.”—Mrk. 3:21; Yoh. 7:5.
Kasi tikusambirapo vici pa umo Yesu wakacitira na ŵabali ŵake? Wakakwiya yayi apo ŵabali ŵake ŵanyake ŵakayowoya kuti wafuntha. Pamanyuma pakuti wawuskika, Yesu wakakhozga ŵabali ŵake, apo wakawonekera kwa munung’una wake, Yakobe. Ici cikawovwira Yakobe na ŵanung’una ŵa Yesu ŵanyake kuti ŵakhorwe kuti iyo ni Mesiya nadi. Ntheura, iwo ŵakaŵa na ŵapositole na ŵanji mu cipinda camucanya mu Yerusalemu ndipo ŵakwenera kuti ŵakapokerako mzimu utuŵa. Yuda nayo wakaŵa munung’una wa Yesu. Nyengo yikati yajumphapo, Yakobe na Yuda ŵakapokera milimo yapadera.—Mil. 1:12-14; 2:1-4; 1 Kor. 15:7.
ŴANJI ŴAKUKHUMBIKWIRA NYENGO YITALI
Nga umo vikaŵira mu nyengo ya Ŵakhristu ŵakwambilira, ŵabali ŵithu ŵanji ŵakukhumbikwira nyengo yitali kuti ŵambe kwenda pa nthowa yakuya ku umoyo. Mwaciyelezgero, Roswitha wakaŵa wa Katolika apo mfumu wake wakabapatizikanga kuŵa yumoza wa Ŵakaboni ŵa Yehova mu 1978. Cifukwa cakuti Roswitha wakagomezganga kuti visambizgo vyake ni vyaunenesko, pakwamba wakasuskanga comene mfumu wake. Kweni vyaka vikati vyajumphapo wakaleka kususka, ndipo wakamanya kuti ivyo Ŵakaboni ŵakusambizga ni vyaunenesko. Mu 2003, wakabapatizika. Kasi nchivici ico cikawovwira kuti wasinthe? M’malo mwa kukwiya apo Roswitha wakamususkanga, mfumu wake wakamupa mwaŵi wakuti wasinthe maghanoghano ghake. Kasi iyo wakupeleka ulongozgi wuli? Iyo wakati: “Munthu wangasintha usange ŵabali ŵake awo Mbakaboni ŵakuzikira comene.”
Monika wakabapatizika mu 1974, ndipo ŵana ŵake ŵaŵiri ŵakabapatizika pakati pajumpha vyaka pafupifupi 10. Nangauli mfumu wake, zina lake Hans, wakasuskanga yayi, kweni wakabapatizika luŵiro yayi. Iyo wakabapatizika mu 2006. Cifukwa ca ivyo vikaŵacitikira, kasi ŵamumbumba ŵakupeleka ulongozgi wuli? Iwo ŵakati: “Lutilirani kudemelera kwa Yehova ndipo kuthera yayi para munyake wakususka cipulikano cinu.” Mbunenesko kuti ŵakeneranga kulutilira kulongora citemwa kwa Hans. Iwo ŵakaŵa na cigomezgo cakuti zuŵa linyake wangazakazomera unenesko.
KUSAMPHUSKIKA NA MAJI GHA UNENESKO
Nyengo yinyake Yesu wakalongosora kuti uthenga waunenesko uli nga ni maji agho ghakupeleka umoyo wamuyirayira. (Yoh. 4:13, 14) Tikukhumba kuti ŵabali ŵithu ŵasamphuskike na maji ghawemi ghaunenesko. Nadi, tikukhumba yayi kuti ŵakhapire cifukwa cakuti taŵapa maji ghanandi. Umo tikulongosolera vigomezgo vithu kwa iwo vingapangiska kuti ŵasamphuskike panji ŵakhapire. Baibolo likuti “mtima wa murunji wakughanaghana makora mazgolero” ndiposo kuti “mtima wa wavinjeru ukusambizga mulomo uyowoye makora ndipo ukusazgako nkhongono ku milomo yake.” Kasi tingalondezga wuli ulongozgi uwu?—Zinth. 15:28; 16:23.
Muwoli wangakhumba kulongosora ivyo wakugomezga kwa mfumu wake. Usange “wakughanaghana makora mazgolero,” wasankhenge mazgu ghawemi kweniso wayowoyenge mwambura kucimbilira. Wakwenera yayi kujilongora kuti ni murunji panji kuti ngwapacanya. Mazgu ghake ghawemi ghangaŵa ghakusamphuska kweniso ghakovwira kuti paŵe mtende. Kasi mpha nyengo wuli apo mfumu wake wakutegherezga makora? Kasi ni nkhani wuli izo wakutemwa kuyowoya panji kuŵazga? Kasi wakutemwa nkhani za sayansi, za ndyali panji za maseŵero? Kasi muwoli wake wangamovwira wuli kuti wanwekenge na Baibolo uku wakucindika maghanoghano na vyakukhumba vya mfumu wake? Para muwoli wangaghanaghanirapo pa fundo izi, wangayowoya na kucita vinthu mwamahara.
Kuti ticonthe mtima wa ŵabali ŵithu awo Mbakaboni yayi, tikwenera kucita vinandi padera pa kuŵalongosolera waka vigomezgo vithu. Tikwenera kuŵa na nkharo yiwemi nyengo zose.
NKHARO YIWEMI
Jürgen, uyo tamuzunura kale, wakati: “Mulondezgenge fundo za mu Baibolo nyengo zose. Ici cingawovwira kuti mubali winu wawone nkharo yinu yiwemi nangauli wangayowoya yayi.” Hans, uyo wakabapatizika pakati pajumpha vyaka pafupifupi 30 kufuma apo muwoli wake wakabapatizikira, wakukolerana nayo fundo iyi. Iyo wakati: “Nchakuzirwa comene kuti Mkhristu waŵenge na nkharo yiwemi kuti ŵabali ŵake ŵawonenge umo unenesko wasinthira umoyo wake.” Ŵabali ŵithu ŵakwenera kuwona kuti ivyo tikupambana na ŵanji cifukwa ca cipulikano cithu, ni viwemi, ni viheni yayi.
Mpositole Petrosi wakapeleka ulongozgi wakovwira ku ŵanakazi awo ŵafumu ŵawo Mbakhristu yayi, wakati: “Muŵe ŵakujilambika ku ŵafumu ŵinu, mwakuti usange ŵanyake mbambura kupulikira mazgu, ŵawojeke kwambura mazgu kwizira mu makhaliro gha ŵawoli ŵawo, cifukwa ca kuŵa ŵakaboni ŵakuwona na maso makhaliro ghinu ghatuŵa pamoza na nchindi zikuru. Ndipo kujitozga kwinu kuleke kuŵa kwa kuwaro, kwa kuluka sisi, kwa kuvwara vitoweskero vyagolide nesi kuvwara malaya ghakuwaro, kweni kuŵe kwa munthu wakubisika wa mu mtima mu cakuvwara cambura kwanangika ca mzimu wakufwasa na wakuzika, uwo ngwakuzirwa comene pamaso pa Ciuta.”—1 Pet. 3:1-4.
Petrosi wakalemba kuti mfumu wangawojeka na nkharo yiwemi ya muwoli wake. Pakulondezga fundo iyi, mudumbu munyake zina lake Christa, wakufwilirapo kulongora nkharo yiwemi kuti waconthe mtima wa mfumu wake kwambira waka apo wakabapatizikira mu 1972. Nangauli mfumu wake wakasambiranga Baibolo na Ŵakaboni, kweni wandacitepo kanthu kuti wabapatizike. Wawunganapo na Ŵakaboni ndipo wakumanyana na ŵabali mu mpingo weneawo ŵakucindika wanangwa wake wa kusankha. Kasi Christa wakucita wuli kuti wamuconthe mtima?
Iyo wakati: “Naŵikapo mtima kuti nidemelere ku ivyo Yehova wakukhumba. Kweniso nkhuyezga kuwoja mfumu wane ‘kwambura mazgu’ kwizira mu nkharo yane yiwemi. Para palije fundo za mu Baibolo izo ziswekenge, nkhucita vyose ivyo iyo wakukhumba kuyana na umo ningafiskira. Kweniso nkhucindika wanangwa wake wa kusankha na kulomba kwa Yehova pa nkhani iyi.”
Ivyo Christa wakacita vikulongora kuti nchakuzirwa kuleka kugwagwamira pa maghanoghano ghithu. Wakucita vinthu vyauzimu nyengo zose, nga nkhuwungana na kuluta mu upharazgi. Ndipouli, wakumanya kuti mfumu wake wakukhumbikwira kumutemwa, kucezga nayo, na kumughanaghanira. Nchakuzirwa comene kuti tiŵenge ŵambura kugwagwamira pa maghanoghano ghithu kweniso tiŵenge ŵakupulikiska para tikucita vinthu na ŵabali ŵithu ŵambura kugomezga. Baibolo likuti: “Kanthu kose kali na nyengo yake na yake.” Ipo tiŵenge na nyengo yakucezgera na ŵamumbumba yithu comenecomene mfumu panji muwoli withu wambura kugomezga. Para tikuŵa na nyengo yakucezgera lumoza na ŵabali ŵithu, tikudumbiskana makora. Vikulongora kuti para tikudumbiskana makora na ŵabali ŵithu, ŵakuŵavya phukwa, sanji, panji kujiwona kuti mbambura nchito.—Muph. 3:1.
LUTILIRANI KUŴA NA CIGOMEZGO
Holger, uyo adada ŵake ŵakabapatizika pakati pajumpha vyaka 20 kufuma apo ŵanji ŵamumbumba ŵakabapatizikira, wakati: “Nchakuzirwa comene kuti timutemwenge na kumulombera wamumbumba yithu.” Christa wakasazgirapo kuti, iyo ‘walutilirenge kuŵa na cigomezgo cakuti zuŵa linyake mfumu wake wazamuzomera unenesko na kwamba kusopa Yehova.’ Nyengo zose tiŵenge na maghanoghano ghakwenelera kulazga ku ŵabali ŵithu ŵambura kugomezga, ndipo tilutilire kuŵa na cigomezgo cakuti ŵasambirenge unenesko.
Cilato cithu nchakuti tikhozge ubali withu na iwo, tiŵawovwire kumanya unenesko, kweniso kuti ticonthe mitima yawo na uthenga wa mu Baibolo. Ndipo nyengo zose ticitenge vinthu “pamoza na kuzika ndiposo nchindi zikuru.”—1 Pet. 3:15.


text: 24 Ukali wa Yehova ukagoleraso pa Israyeli+ apo yunji wakavundura Davide kwimikana nawo, wakati: “Luta, ukapende+ Israyeli na Yuda.”+2 Ntheura themba likati kwa Yowabu+ mulongozgi wa ŵankhondo uyo wakaŵa nayo: “Luta, ukapende ŵanthu, mu mafuko ghose gha Israyeli, kwamba ku Dani m’paka ku Beyere-sheba,+ kuti nimanye unandi wawo.”3 Kweni Yowabu wakati kwa themba: “Yehova Chiuta winu wandaniske ŵanthu m’paka kahandiredi, ndipo maso gha fumu yane themba ghachiwone. Kweni chifukwa wuli fumu yane yikukhumba kuchita ichi?”4 Kweni mazgu gha themba ghakaluska gha Yowabu na ŵalongozgi ŵa ŵankhondo. Penepapo Yowabu na ŵalongozgi ŵa ŵankhondo ŵakafumapo pamaso pa themba na kukapenda ŵanthu ŵa Israyeli.+5 Ŵakambuka Yorodani na kujintha msasa pa Aroyeri,+ kumalyero* kwa msumba pakati pa dambo, kulazga ku Ŵagadi na kuyaso ku Yazeri.+6 Kufuma apo, ŵakaluta ku Giliyadi+ na ku charu cha Tatimu-hodishi, ŵakalutilira ku Dani-yani na kuzingilira ku Sidoni.+7 Pamanyuma ŵakaluta ku linga la Ture+ na mu misumba yose ya Ŵahivi+ na ya Ŵakenani ndipo paumaliro ŵakafika ku Negebu+ wa ku Yuda pa Beyere-sheba.+8 Ntheura ŵakenda mu charu chose ndipo ŵakiza ku Yerusalemu pakati pajumpha myezi 9 na mazuŵa 20.9 Yowabu wakapeleka kwa themba unandi wa ŵanthu awo ŵakapendeka. Vinkhara vya Israyeli vyakuyegha malupanga vikakwana 800,000 ndipo ŵanalume ŵa Yuda ŵakakwana 500,000.+10 Kweni Davide mtima* wake ukamususka+ wakati wapenda ŵanthu. Penepapo Davide wakati kwa Yehova: “Nananga chomene+ pakuchita ichi. Sono nkhumuŵeyani, A Yehova, gowokerani ubudi wa muteŵeti winu,+ pakuti nachita uchindere ukuru chomene.”+11 Davide wakati wawuka mulenji, mazgu gha Yehova ghakiza kwa Gadi+ ntchimi, muwoni wa Davide kuti:12 “Luta, ukati kwa Davide: ‘Yehova wakuti: “Nkhukupa vinthu vitatu. Usankhepo chimoza chakuti nikuchitire.”’”+13 Ntheura Gadi wakaluta kwa Davide, wakati: “Kasi nikhizgire njara vyaka 7 pa charu chako?+ Panji, kasi uchimbire ku ŵalwani ŵako kwa myezi yitatu apo ŵakukuskera?+ Panji, kasi paŵe mazuŵa ghatatu gha nthenda yakofya mu charu chako?+ Sono ughanaghanirepo chakuti nkhazgore uyo wanituma.”14 Davide wakati kwa Gadi: “Apa nafyenyeka chomene. Mbwenu tiwire waka mu woko la Yehova,+ pakuti lusungu lwake ndukuru.+ Kweni ningawiranga mu woko la munthu chara.”+15 Ntheura Yehova wakatuma nthenda yakofya+ pa Israyeli, kwamba mulenji m’paka pa nyengo yakwimikika, mwakuti ŵanthu 70,000 kwamba ku Dani m’paka ku Beyere-sheba+ ŵakafwa.+16 Mungelo wakati wanyoloskera woko lake pa Yerusalemu kuti wamuparanye, Yehova wakachita chitima* na soka lira,+ ndipo wakati kwa mungelo uyo wakatumika kuparanya ŵanthu: “Mbwenu. Gowozga woko lako.” Mungelo wa Yehova wakimilira pafupi na malo ghakupwanthirapo gha Arawuna+ Muyebusi.+17 Davide wakati wawona mungelo uyo wakakomanga ŵanthu, wakati kwa Yehova: “Ine ndine nili kunanga, ine ndine nili kubuda. Kweni kasi mberere izi +zachitachi? Naŵeya, woko linu limikane na ine na nyumba ya adada.”+18 Gadi wakiza kwa Davide pa zuŵa lira, wakati kwa iyo: “Wuka, ukamuzengere jotchero Yehova pa malo ghakupwanthirapo gha Arawuna Muyebusi.”+19 Ntheura Davide wakakwera kuyana na mazgu gha Gadi, umo Yehova wakalangulira.20 Arawuna wakati walaŵiska na kuwona themba na ŵateŵeti ŵake ŵakwiza kwa iyo, nyengo yeneyiyo Arawuna wakaluta, wakasindamira themba Davide m’paka chisko pasi.21 Arawuna wakati: “Kasi fumu yane themba yizirachi kwa muteŵeti wake?” Davide wakati: “Niza kuti nigure malo ghako ghakupwanthirapo, nizengerepo jotchero Yehova, mwakuti nthenda yakofya iyo yawira ŵanthu yileke.”+22 Arawuna wakati kwa Davide: “Fumu yane themba yitore malo agha na kupeleka icho ntchiwemi kwa iyo.* Wonani, nkhumupaniso ng’ombe kuŵa sembe zakotcha na chakupwanthirapo kweniso ivyo ng’ombe zagwiliskiranga ntchito kuti viŵe nkhuni.23 Vyose ivi, mwe themba, Arawuna wakupeleka kwa themba.” Arawuna wakati kwa themba: “Yehova Chiuta winu wamuchitirani lusungu.”24 Kweni Themba Davide likati kwa Arawuna: “Yayi, ine nkhukhumba kugura pa mtengo wake. Ningapeleka chara kwa Yehova Chiuta wane sembe zakotcha izo ine nindatayepo chilichose.” Ntheura Davide wakagura malo ghakupwanthirapo na ng’ombe. Wakagura na mashekele* gha siliva 50.+25 Davide wakazengera Yehova jotchero+ penepara, wakapelekapo sembe zakotcha na sembe zawenenawene. Yehova wakapulika maŵeyelero ghawo, kulombera charu.+ Nthenda yakofya pa Israyeli yikaleka.


text:
MBANJANI ŴAKUCHITA KHUMBO LA YEHOVA MAZUŴA GHANO?
Kasi Vikuŵa Wuli Para Ŵakaboni ŵa Yehova Ŵawungana Pamoza?
Para tawungana, tikusambira Malemba na kuchiskana. Tizamumupokelerani na mawoko ghaŵiri!
KUCHITA IVYO BAIBOLO LIKUSAMBIZGA
Yehova Wanichitira Vinandi Chomene
Apo Crystal wakaŵa mwana, munthu munyake wakamugona kanandi waka. Kasi ntchivichi chikamovwira kuŵa paubwezi na Yehova kweniso kumanya kuti umoyo wake ngwakuzirwa?
KUCHITA IVYO BAIBOLO LIKUSAMBIZGA
Ukuŵa na Nkhongono Zeneko Para Ukuteŵetera Yehova
Vesi limoza la mu Baibolo likamovwira Hércules kusintha nkharo yake na kuŵa wakuzika kweniso walusungu.
MAUNGANO
Maungano gha Mpingo gha Ŵakaboni ŵa Yehova
Sangani uko Ŵakaboni ŵa Yehova ŵakusopera na ivyo ŵakuchita pakusopa.
Charu Chose
Ŵakaboni ŵa Yehova ŵakusangika mu vyaru—239
Ŵakaboni ŵa Yehova ŵalipo—8,201,545
Ŵakusambizga ŵanthu—9,499,933
Awo ŵakiza pa ungano wakukumbukira nyifwa ya Khristu ŵalipo—19,950,019
Mipingo yilipo—115,416


text:
UMOYO WACHIKHRISTU
Sambizgani Unenesko
Kwambira mu Seputembala, mu kabuku ka Uteŵeti na Umoyo Wachikhristu, pa chigaŵa chakuti Umo Mungapharazgira, paŵengeso chigaŵa chinyake chakuti “Sambizgani Unenesko.” Chilato chithu ntchakuti tiphalire munthu unenesko wa mu Baibolo munthowa yipusu, mwa kumufumba fumbo na kumuŵazgira lemba.
Para tawona kuti munthu wakukhumba kumanya vinandi, tingamulekera buku panji chakugaŵira chinyake, panyake tingamulongora vidiyo ya pa jw.org mwakuti tijure mwaŵi wakuti tikawereso. Tikwenera kuyezgeska kuti tiwelerengeko luŵiro kuti tikalutizge kudumbirana apo tikalekerana. Chigaŵa chiphya ichi kweniso nkhani za ŵasambiri zizamufumanga pa fundo zakudumura mu buku la Kasi Baibolo Likutisambizga Vichi? Pa chigaŵa ichi paliso mafumbo na malemba ghanyake agho ghangatovwira pa ulendo wakuwelerako panji pakusambizga munthu na Baibolo pera.
Pali nthowa yimoza pera iyo yikulongozgera ku umoyo. (Mt 7:13, 14) Pakuti tikupharazgira ŵanthu ŵakupambanapambana kweniso ŵavisopa vyakupambanapambana tikwenera kusintha upharazgi withu kuti tiŵafikenge pa mtima ŵanthu aŵa. (1Ti 2:4) Para tazgoŵera kuyowoya na ŵanthu nkhani za mu Baibolo, ndipo tikuchita “mwakwenelera na mazgu gha unenesko,” tiŵenge ŵakukondwa chomene kweniso tisambizgenge makora ŵanthu unenesko.—2Ti 2:15.


text: 7 Solomoni wakatora vyaka 13 pakuzenga nyumba yake,+ yose yikamara kuzengeka.+2 Wakazengaso Nyumba ya Nkhorongo ya ku Lebanoni.+ Nyumba iyi yikaŵa mikono* 100 mu utali, mikono 50 mu usani, na mikono 30 kufuma pasi kuya muchanya, yikazengeka pa mizere yinayi ya ntchindamiro za makuni gha sidara. Pachanya pa ntchindamiro pakaŵa michiko ya masidara.+3 Mapaso gha sidara ghakakhomeka pa michiko iyo yikaŵa pa ntchindamiro. Ntchindamiro zikaŵapo 45, pa mzere uliwose zikaŵapo 15.4 Pakaŵa mizere yitatu ya mawindo agho ghakaŵa na mafuremu, windo limoza likathyana na windo linyake mu mizere yitatu.5 Milyango yose na mafuremu vikaŵa vyakuyana mu vigaŵa vyose vinayi, ndimo ghakaŵiraso mawindo ghapanthazi agho ghakalazgirana mu mizere yitatu.6 Wakazenga Holo* ya Ntchindamiro, iyo yikaŵa mikono 50 mu utali na mikono 30 mu usani. Panthazi pake wakazengapo khonde la ntchindamiro na mtenje.7 Wakazengaso Holo* ya Chitengo Chaufumu+ apo wakeruzgiranga, Holo Yakweruzgiramo.+ Ŵakayikhoma na mathabwa gha sidara kufuma pasi m’paka ku mapaso.8 Nyumba yake yakuti wakhalengemo, ku luŵaza lunyake,+ yikaŵa kuseri kwa Holo,* ndipo yikazengeka mwakuyana. Solomoni wakazengera mwana wa Farawo, uyo wakamutora kuŵa muwoli wake, nyumba yakuyana na Holo iyi.+9 Nyumba zose izi zikazengeka na malibwe ghamtengo wapatali+ kwamba pa fawundeshoni* m’paka muchanya, na kuwaro kukafika ku luŵaza lukuru. Malibwe agha ŵakaghaŵaja kuyana na chipimo, na kughacheka na sowo zamalibwe, mukati na kuwaro.+10 Fawundeshoni yikazengeka na malibwe ghakuru na ghakudura chomene. Malibwe ghanyake ghakaŵa mikono 10, ghanyake mikono 8.11 Pachanya pa malibwe agha, pakaŵa malibwe ghakudura ghakuŵajika kuyana na chipimo, kweniso pakaŵa masidara.12 Kuzingilizga luŵaza lukuru pakaŵa mizere yitatu ya malibwe ghakuŵaja na mzere umoza wa michiko ya masidara, nga umo vikaŵira na luŵaza lwamukati+ lwa nyumba ya Yehova na khonde la nyumba.+13 Themba Solomoni likatuma ŵanthu kukatora Hiramu+ ku Ture.14 Hiramu wakaŵa mwana wa chokoro cha mu fuko la Nafutali, wiske wakaŵa Muture, nkhwantha pakupanga vinthu vyamkuŵa.+ Wakaŵa waluso chomene, wakupulikiska,+ ndipo wakazimanyanga makora ntchito zose za mkuŵa. Ntheura wakiza kwa Themba Solomoni na kuchita mulimo wake wose.15 Wakapanga mizati yiŵiri yamkuŵa.+ Mzati uliwose ukaŵa mikono 18 kufuma pasi kuya muchanya, ndipo pakakhumbikwanga chingwe chakupimira cha mikono 12 kuti chizingilizge mzati uliwose.*+16 Wakapangaso mitu yiŵiri yamkuŵa na kuyiŵika pachanya pa mizati iyi. Mutu umoza ukaŵa mikono yinkhondi, ndipo mutu unyake ukaŵa mikono yinkhondi.17 Pa mitu iyo yikaŵa pachanya pa mizati ŵakakolombezgapo maunyoro ghakulukanalukana ghakuŵa nga ni maluŵa.+ Pa mutu umoza pakakolombezgeka maunyoro 7, ndipo pa mutu unyake nawo pakaŵa maunyoro 7.18 Wakapanga vithuzithuzi vya marimoni* mu mizere yiŵiri kuzingilizga unyoro umoza wakulukanalukana kuti wabenekelere mitu iyo yikaŵa pachanya pa mizati. Ndimo wakachitira na mitu yose yiŵiri.19 Mitu iyo yikaŵa pachanya pa mizati ya pa khonde yikawonekanga nga ni luŵa, mikono yinayi kutalika kwake.20 Mitu yira yikaŵa pa mizati yiŵiri, pachanya pachoko pa chigaŵa icho chakhwaskana na maunyoro ghakulukanalukana. Pakaŵa marimoni 200 mu mizere kuzingilizga mutu uliwose.+21 Kufuma apo, wakimika mizati ya khonde la tempile.*+ Wakati wimika mzati wakumalyero,* wakawuthya Yakini,* ndipo wakimika mzati wakumazere* na kuwuthya Bowazi.*+22 Mizati yira yikawonekanga nga ni luŵa pachanya. Ntheura mulimo wakupanga mizati ukamara.23 Kufuma apo, wakapanga Nyanja* yachisulo chakusongonora.+ Yikaŵa yakuwulungana, mulomo wake zingilizge ukaŵa mikono 10, mu utali yikaŵa mikono yinkhondi, ndipo pakakhumbikwanga chingwe chakupimira cha mikono 30 kuti chizingilizge nyanja iyi.*+24 Musi mwa mulomo wake mukaŵa vitoweskero vya mphindi zingilizge,+ vikaŵapo 10 pa mkono umoza, kuzingilizga Nyanja yose. Mphindi zikapangikira kumoza na nyanja mu mizere yiŵiri.25 Yikaŵikika pa ng’ombe zanalume 12,+ zitatu zikalazga kumpoto, zitatu zikalazga kumanjiliro gha dazi, zitatu zikalazga kumwera, ndipo zitatu zikalazga kumafumiro gha dazi. Nyanja yikaŵikika pa ng’ombe izi, ndipo michira yikalazgira mukati.26 Ukhomi wa nyanja ukaŵa wakukwana usani wa woko,* mulomo wake ukapangika nga ni mulomo wa nkhombo, nga ni luŵa. Mukanjiranga maji ghakukwana mabati* 2,000.27 Wakapanga vyakuyegheramo* 10+ vyamkuŵa. Chakuyegheramo chilichose chikaŵa mikono yinayi mu utali, mikono yinayi mu usani na mikono yitatu kufuma pasi kuya muchanya.28 Umu ndimo vyakuyegheramo vikapangikira: Vinthu ivyo ŵakaŵika mumphepete vikaŵa pakati pa visulo vyakupinjikana.29 Pa vinthu ivyo ŵakaŵika mumphepete pakati pa visulo vyakupinjikana pakaŵa vithuzithuzi vya nkhalamu,+ ng’ombe, na ŵakerubi.+ Vithuzithuzi ivi vikaŵaso pa visulo vyakupinjikana. Pachanya na pasi pa vithuzithuzi vya nkhalamu na ng’ombe, pakaŵa maluŵa.30 Chakuyegheramo chilichose chikaŵa na makhwiro ghanayi ghamkuŵa na masipindulu ghamkuŵa. Mu makona ghanayi mukaŵa vinthu ivyo vikachikhozganga. Kusi kwa chiŵiya kukaŵa vyakukhozgera, ivyo vikaŵa na maluŵa mumphepete mwake.31 Mulomo wake mukati mwa mutu ukakwera mkono umoza. Mulomo wake ukaŵa wakuzingilira, ukatumphuka mkono umoza na hafu, ndipo mumphepete mwa mulomo wake ŵakajobamo vinthu. Vinthu ivyo wakaŵika mumphepete vikaŵa vyakuyana mu vigaŵa vyose vinayi, vikaŵa vyakuwulungana yayi.32 Kusi kwa ivyo wakaŵika mumphepete kukaŵa makhwiro ghanayi, ndipo vyakukhozgera makhwiro vikagumatizgika ku chakuyegheramo. Msinkhu wa khwiro lililose ukaŵa mkono umoza na hafu.33 Makhwiro ghakapangika nga ni makhwiro gha gileta. Vyakukhozgera vyake, malimu, masipoku, na mahabu, vyose vikapangika na visulo vyakusongonora.34 Pa makona ghanayi gha chakuyegheramo chilichose pakaŵa vyakukhozgera vinayi. Vyakukhozgera vyake vikagumatizgika ku chakuyegheramo.35 Pachanya pa chakuyegheramo pakaŵa chakukhazikapo chakuwulungana, utali wake hafu ya mkono. Pachanya pa chakuyegheramo, mafuremu ghake, na ivyo vikaŵikika mumphepete mwake vikagumatizgika.36 Pachanya pa mafuremu na pa ivyo vikaŵikika mumphepete wakajobapo ŵakerubi, nkhalamu, makuni gha mkama kuyana na malo agho ghasangika pa chakuyegheramo chilichose, kweniso maluŵa zingilizge.+37 Umu ndimo wakapangira vyakuyegheramo 10 vira.+ Vyose vikapangika mwakuyana waka,+ ukuru wake na mawonekero ghake.38 Wakapanga viŵiya vyamkuŵa 10,+ chilichose chakuti munganjira maji ghakukwana mabati 40. Chiŵiya chilichose chikaŵa mikono yinayi. Chakuyegheramo chilichose pa vyakuyegheramo 10, chikaŵa na chiŵiya chimoza.39 Kufuma apo, wakaŵika vyakuyegheramo vinkhondi kumalyero kwa nyumba, vinkhondi kumazere kwa nyumba. Wakaŵika Nyanja kumalyero kwa nyumba, kulazga kumwera chakumafumiro gha dazi.+40 Hiramu+ wakapangaso viŵiya, mafosholo,+ na mabakule.+ Ntheura Hiramu wakamalizga mulimo wose uwo wakachitira Themba Solomoni pa nyumba ya Yehova:+41 Mizati yiŵiri+ na mitu yakuvungulika nga ni bakule iyo yikaŵa pachanya pa mizati yiŵiri, kweniso maunyoro ghaŵiri ghakulukanalukana+ ghakubenekelera mitu yiŵiri yakuvungulika iyo yikaŵa pachanya pa mizati,42 marimoni 400+ gha pa maunyoro ghaŵiri ghakulukanalukana, mizere yiŵiri ya marimoni pa maunyoro ghaliwose, kubenekelera mitu yiŵiri yakuvungulika iyo yikaŵa pa mizati yiŵiri yira,43 vyakuyegheramo 10+ na viŵiya 10+ pachanya pa vyakuyegheramo,44 Nyanja+ na ng’ombe zanalume 12 kusi ku Nyanja,45 vyakuyolera vyoto, mafosholo, na mabakule. Viteŵetero vyose ivi vikaŵa vyamkuŵa uwemi ndipo Hiramu wakapangira Themba Solomoni pa nyumba ya Yehova.46 Themba likavisongonolera mu vikomboli vyadongo mu chigaŵa cha Yorodani, pakati pa Sukoti na Zaretani.47 Solomoni wakapima yayi viteŵetero vyose, chifukwa vikaŵa vinandi chomene. Uzito wa mkuŵa ukamanyikwa yayi.+48 Solomoni wakapanga viteŵetero vyose vya nyumba ya Yehova, jotchero+ lagolide, thebulu lagolide+ lakuŵikapo chingwa chakulongora.49 Wakapangaso vyakuŵikapo nyali,+ vinkhondi kumalyero na vinkhondi kumazere panthazi pa chipinda chamukati chomene, vya golide liwemi. Maluŵa,+ nyali, vyakupanira, vyose vikaŵa vya golide.+50 Viŵiya, vyakuzimwiskira nyali,+ mabakule, nkhombo,+ na majonjo,+ vyose vya golide liwemi. Vyakujinthamo vijaro vya nyumba yamukati,+ ndiko kuti, Malo Ghatuŵa Chomene, kweniso vyakujinthamo vijaro vya nyumba ya tempile,+ navyo vikaŵa vyagolide.51 Ntheura Themba Solomoni likamalizga mulimo wose uwo likeneranga kuchitira nyumba ya Yehova. Kufuma apo, Solomoni wakanjizga vinthu ivyo Davide wiske wakavipatura.+ Wakaŵika siliva, golide, na vinthu vinyake mu vyakusungiramo chuma cha nyumba ya Yehova.+


text:
SAMBIRO 5
Kasi Chiuta Wachitengechi na Charu Ichi?
1. Chifukwa wuli Chiuta wakalenga charu chapasi?
Chiuta wakapeleka charu ku ŵanthu, ŵanalume na ŵanakazi wuwo. Ichi ntchikaya chithu. Ntheura Adamu na Eva ŵakalengeka kuti ŵababe ŵana mwakuti ŵalute kuchanya yayi. Kuchanya kukaŵa kale ŵangelo. (Job 38:4, 7) Chiuta wakatora munthu wakwamba na kumuŵika mu paradiso muwemi wakuchemeka munda wa Edeni. (Genesis 2:15-17) Khumbo la Yehova likaŵa lakuti Adamu na ŵana ŵake ŵakhale mu charu kwamuyirayira.—Ŵazgani Salmo 37:29; 115:16.
Pakwamba, munda wa Edeni pera ndiwo ukaŵa paradiso. Chilato chikaŵa chakuti mwanalume na muwoli wake ŵababe ŵana, kuzuzga charu chose chapasi, na kuchizgora paradiso. (Genesis 1:28) Charu chiparanyikenge yayi. Ichi ntchikaya cha ŵanthu kwamuyirayira.—Ŵazgani Salmo 104:5.
2. Chifukwa wuli charu chapasi ni paradiso yayi?
Adamu na Eva ŵakamupulikira yayi Chiuta, lekani Yehova wakaŵafumiskamo mu munda. Paradiso wakamalira papo, ndipo ŵanthu ŵatondeka kumuwezgerapo. Baibolo likuti: “Charu chapelekeka mu woko la ŵaheni.”—Job 9:24.—Ŵazgani Genesis 3:23, 24.
Kasi Chiuta wali kutondeka kufiska khumbo lake? Yayi. Iyo ngwankhongonozose. Wangatondeka yayi. (Yesaya 45:18) Wachitenge vyose ivyo wakanozgera ŵanthu pakwamba.—Ŵazgani Salmo 37:11, 34.
3. Kasi Paradiso wazamuwelerapo wuli?
Para Yesu wamba kuwusa, wazamuwezgerapo Paradiso. Pa nkhondo yakuchemeka Haramagedoni, wazamudangilira ŵangelo kuparanya wose awo ŵakususka Chiuta. Kufuma apo, Yesu wazamukaka Satana vilimika 1,000. Ŵanthu ŵa Chiuta ŵazamupona pharanyiko ili chifukwa Yesu wazamuŵadangilira na kuŵavikilira. Ŵazamukondwa kwamuyirayira mu Paradiso pa charu chapasi.—Ŵazgani Uvumbuzi 20:1-3; 21:3, 4.
4. Kasi masuzgo ghamalenge pawuli?
Kasi Chiuta wazamumazga pawuli masuzgo pa charu chapasi? Yesu wakayowoya “chimanyikwiro” chakulongora apo umaliro wizirenge. Usange ivyo vikuchitika mazuŵa ghano vingalutilira, pangaŵavya kawemi, lekani tikumanya kuti “umaliro wa mgonezi” wasendelera.—Ŵazgani Mateyu 24:3, 7-14, 21, 22.
Mu vilimika 1,000 ivyo Yesu wazamuwusa charu chapasi, wazamumazga masuzgo ghose. (Yesaya 9:6, 7; 11:9) Padera pa kuŵa Themba, Yesu wazamuŵa Musofi Mukuru, ndipo wazamugowokera zakwananga za wose awo ŵakutemwa Chiuta. Ntheura, mwa Yesu, Chiuta wazamumazga matenda, uchekuru, na nyifwa.—Ŵazgani Yesaya 25:8; 33:24.
5. Kasi mbanjani ŵazamuŵa mu Paradiso?
Awo ŵakupulikira Chiuta ndiwo ŵazamuŵa mu Paradiso. (1 Yohane 2:17) Yesu wakatuma ŵasambiri ŵake kukapenja awo mbakuzika na kuŵasambizga umo ŵangachitira kuti ŵatemweke na Chiuta. Mazuŵa ghano, Yehova wakusambizga ŵanthu ŵanandi mwakuti ŵaŵe ŵakwenelera kuzakaŵa mu Paradiso pa charu chapasi. (Zefaniya 2:3) Ku Nyumba za Ufumu za Ŵakaboni ŵa Yehova, ŵanalume ŵakusambira umo ŵangachitira makora na ŵawoli kweniso ŵana ŵawo. Ŵanakazi ŵakusambira umo ŵangachitira na ŵafumu kweniso ŵana ŵawo. Ŵapapi na ŵana ŵakusopera pamoza, ndipo ŵakusambira umo ŵangasangira chandulo na uthenga uwemi.—Ŵazgani Mika 4:1-4.
Manyani Vinandi
Kasi Chiuta Wakukhumba Kuti Vinthu Viŵe Wuli pa Charu Chapasi?
Kasi khumbo la Chiuta lakuti charu chizakaŵe paradiso lizamufiskika? Para ni nthena, pawuli?


text:
JW LIBRARY
Kusheda pa Tabuleti ya Android
Para mukuŵerenga na kusambira pa JW Library, mungasheda mazgu panji sentensi iyo mwakhumba.
Chitani ivi kuti mushede apo mwakhumba:
Kusheda Mazgu
Pali nthowa ziŵiri zakushedera mazgu.
Mungadofya kwakanyengo kuti twakushedera twize. Yendeskani kadontho m’paka apo mukukhumba kumalira kusheda. Dofyani pa tumachekeni kuti musankhe mtundu. Ndipo pamasinda mungasheda.
Nthowa yachiŵiri, yendeskani kamunwe pa mazgu agho mukukhumba kusheda m’paka apo mukukhumba kumalira. Apo mukwendeska kamunwe, mazgu nagho ghakushedeka. Para mwamara, mungasankha mtundu uwo mwakhumba.
Kusintha mtundu
Para mukukhumba kusintha mtundu wakushedera, dofyani mazgu agho mwangusheda, na kusankha mtundu uwo mwakhumba. Kuti mufufute ivyo mwasheda, dofyani mazgu agho mwasheda, na kufufuta.
Ivi vikamba mu November 2015 pa JW Library 1.6, pa tabuleti ya Android 4.0 panji kukwelera muchanya. Para vinthu ivi mukuviwona yayi, wonani pa “Umo Mungachitira na JW Library pa Tabuleti ya Android,” pa mutu wakuti: Kupanga Update JW Library.


text:
NKHANI MU VITHUZITHUZI
NKHANI MU VITHUZITHUZI
Mozesi Wakakulira ku Eguputo
Manya umo Mozesi wakaponera ku Eguputo kwa munthu wankhaza Farawo. Ungaŵerenga nkhani iyi pa Intaneti panji kupulinta PDF.
Vinyake
Ŵaisrayeli Ŵakapanga Tholi la Golide
Ŵaisrayeli ŵakapanga tholi. Ŵakatenge tholi ili likwimira Chiuta, kweni kasi Chiuta wakakondwa navyo?
Rahabi Wakapulikira Ivyo Wakaphalirika
Banja limoza pera ndilo likapona apo viliŵa vya Yeriko vikawa.
Yosefe Wakaponoska Ŵanthu
Koperani nkhani iyi na kuŵerenga vya Yosefe, uyo Chiuta wakamovwira kuponoska ŵanthu.


text:
Kasi Chiuta Wakutikhumbira Vichi?
PARA mukuŵerenga nyuzipepara, kuwonelera TV, panji kupulikizga wayilesi, mukuwona panji kupulika nkhani zinandi zakukhwaskana na kuswa malango, nkhondo, na uchigeŵenga. Namwe mungaŵa kuti mukusuzgika maghanoghano chifukwa chakuti mukulwara panji uyo mukumutemwa wafwa.
Jifumbani kuti:
Kasi Chiuta wakakhumbanga kuti ivi ndivyo vinichitikirenge pamoza na banja lane?
Kasi ni njani uyo wanganovwira pa masuzgo ghane?
Kasi tizamuŵapo na mtende pa charu chapasi?
Baibolo likuzgora mafumbo agha.
BAIBOLO LIKUTI CHIUTA WAZAMUCHITA VINTHU VYAKUKONDWESKA CHOMENE PA CHARU CHAPASI.
Ŵanthu ŵazamupulikaso vyakuŵinya yayi, kuchekura, panji kufwa.—Chivumbuzi 21:4
“Ŵakupendera ŵazamudukaduka nga ni mbaŵala.”—Yesaya 35:6
“Maso gha ŵachibulumutira ghazamujulika.”—Yesaya 35:5
Ŵakufwa ŵazamuŵaso ŵamoyo.—Yohane 5:28, 29
Palije uyo wazamulwara.—Yesaya 33:24
Waliyose pa charu wazamuŵa na vyakurya vinandi.—Salimo 72:16
MANYANI IVYO BAIBOLO LIKUSAMBIZGA
Nyengo zinyake mungawona nga ivyo vyalembeka pa peji 4 na 5 vingazakachitika yayi. Kweni Chiuta walayizga kuti sonosono apa wachitenge vinthu ivi pa charu chapasi. Ndipo Baibolo likulongosora umo wazamuchitira.
Baibolo likutiphaliraso vinthu vinyake. Likutiphalira ivyo tikwenera kumanya kuti tiŵe ŵakukondwa nadi kweniso kuti umoyo unozgenge sono nthena. Ghanaghanirani vinthu ivyo mukusuzgika navyo maghanoghano. Vinthu ivi vingaŵa ukavu, masuzgo gha mu banja, ulwari, panji munthu uyo mukumutemwa wali kufwa. Baibolo lingamovwirani umo mungachitira na masuzgo agha. Kweniso lingamupembuzgani na kumuzgorani mafumbo agha:
Ntchivichi chingatovwira kuti tigomezge kuti Chiuta wazamuchita nadi ivyo wali kulayizga?
Pakuti mukuŵerenga buku ili, mwalongora kuti mukukhumba kumanya ivyo Baibolo likusambizga. Buku ili limovwiraninge chomene. Muwonenge kuti ndime zili na mafumbo musi mwake. Ivi vimovwiraninge kuti mupulikiske Baibolo. Ŵanthu ŵanandi ŵakukondwa para ŵakusambira Baibolo na Ŵakaboni ŵa Yehova. Tikugomezga kuti namwe mukondwenge. Yehova wamutumbikani apo mukusambira ivyo Baibolo likusambizga.
Manyani Vinandi
Chifukwa Wuli Mukwenera Kusambira Baibolo?
Baibolo likuzgora mafumbo ghakuzirwa gha ŵanthu ŵanandi pa charu chose. Kasi mukukhumba kuti mafumbo ghinu ghazgoreke?
Kasi Ŵakaboni ŵa Yehova Ŵakuchita Wuli Pakusambizga Ŵanthu Baibolo?
Ŵakaboni ŵa Yehova ŵakusambizga ŵanthu Baibolo kwaulere. Wonani umo ŵakuchitira.
Kasi Ŵakaboni ŵa Yehova Mbanthu Ŵamtundu Wuli?
Kasi mukumanyapo ŵanthu ŵalinga awo Mbakaboni ŵa Yehova? Kasi mukumanya vichi chomene vya ise?


text:
IVYO ŴANYAMATA NA ŴASUNGWANA ŴAKUFUMBA
Kasi Nkhwenera Kumanya Vichi pa Nkhani ya Kutumirana Mameseji
:-) Usange ukuchita vinthu mwamahara, kutumirana mameseji ni nthowa yiwemi yakuyowoyeskana na ŵanyako.
:-( Usange ungapusa, ungananga ubwezi wako na ŵanyako kweniso mbiri yako.
Nkhani iyi yikovwirenge kumanya
Mu nkhani iyi muliso:
Uyo ukwenera kulemberana nayo
Ŵachinyamata ŵanandi ŵakuwona kuti kutumirana mameseji ndiyo nthowa yipusu yakuyowoyeskana. Ungalemberana na waliyose uyo wakhumba chikuru nambara yake uli nayo kweniso ŵapapi ŵako ŵakukukanira yayi.
Lenore wakati: “Adada ŵakukhumba yayi kuti ine na munung’una wane tichezgenge na ŵanyamata. Usange tikukhumba kuyimbira foni munyamata, ŵakukhumba kuti tiyimbirenge muchipinda chakuchezgera, ndipo paŵenge ŵanthu.”
Ivyo ukwenera kumanya: Usange upelekenge nambara yako kwa munthu waliyose, ungajichemera masuzgo.
Scott wakati: “Para ukupeleka nambara yako kwa munthu waliyose, ungapokera mameseji panji vithuzi ivyo ungakondwa navyo yayi.”
Steven wakati: “Para ukutemwa kulemberana mameseji na munthu uyo ni munyamata panji msungwana munyako yayi ungamba kukopeka nayo.”
Baibolo likuti: “
Munthu wakuchenjera wakuwona ulwani na kubisama.” (Zintharika 22:3) Para ugwiliskirenge ntchito foni mwamahara, vikovwirenge kuti uleke kunjira mu masuzgo.
Ivyo vikachitika nadi: Msungwana munyake zina lake Melinda wakati:
“Ine na munyamata munyake tikaŵa paubwezi ndipo tikalemberananga chomene mameseji. Nkhatenge tikuchezga waka. Nkhawonapo suzgo yayi. Kweni zuŵa linyake wakaniphalira kuti wamba kukopeka nane. Nkhajiyimba mulandu chifukwa suzgo likaŵa lakuti nkhachezganga nayo kweniso nkhamulemberanga chomene mameseji. Nimanyenge mphanyi nkhachita nthena yayi.”
Iwe ukuti wuli?: Pakuti sono Melinda wamanya ivyo munyamata uyu wakughanaghana, kasi ubwezi wawo ulutilirenge?
Lembaso nkhani iyi! Kasi mphanyi Melinda wakachita wuli kuti munyamata uyu waleke kukopeka nayo?
Ivyo ungalemba
Ntchipusu kutuma mameseji ndipo vikunozga para wapokera meseji. Kweni meseji yeneyiyo, munthu munyake para wangayiŵerenga, wangayipulikira mu nthowa yinyake.
Icho ukwenera kumanya: Meseji iyo ungalemba pa foni, munthu para wangayiŵerenga wangayipulikira munyake.
Briana wakati: “Para ukulemba mameseji pa foni, ivyo ungalemba ungamanya yayi umo vyamumukhwaskira munyako. Nanga nipara ungayezga kuŵika tuvimanyikwiro twakulongora umo ukujipulikira. Vingapangiska kuti muleke kupulikana.”
Laura wakati: “Nkhumanya ŵasungwana ŵanyake awo ŵali kujinangira mbiri. Ŵakutchuka pa nkhani ya kukopa ŵanyamata chifukwa cha mameseji agho ŵakatumanga.”
Baibolo likuti: “
Mtima wa murunji ukughanaghanira dankha pambere undazgore.” (Zintharika 15:28) Kasi tikusambirako vichi? Ukwenera kuŵerengaso dankha meseji iyo walemba pambere undatume!
Nyengo iyo ungalembera
Ungajiŵikira malango gha ivyo ukwenera kuchita para ukukhumba kutuma meseji.
Icho ukwenera kumanya: Ŵanthu ŵangawona nga ulije nkharo panji ŵangakhumbaso yayi kuchezga nawe usange mameseji ukughalemba makora yayi.
Allison wakati: “Ntchipusu kuluwa malango agho ukujipa pa nkhani yakutumirana mameseji. Nyengo zinyake ine nkhuchitanga vinthu viŵiri nyengo yimoza, nkhuchezga na munthu kweniso uku nkhutumirana mameseji na munthu munyake.”
Anne wakati: “Ntchiwemi yayi kulemberana mameseji uku ukwendeska galimoto. Usange ungatangwanika na foni, ungapangiska ngozi.”
Baibolo likuti: “
Kanthu kalikose kali na nyengo yake, . . . nyengo ya kukhala chete na nyengo ya kuyowoya.” (Mupharazgi 3:1, 7) Pali nyengo ya kulemberana mameseji na nyengo ya kuchezga!
Ivyo ungachita pa nkhani ya kulemberana mameseji
Uyo ukwenera kulemberana nayo
;-) Pulikira ivyo ŵapapi ŵako ŵakuphalirenge.—Ŵakolose 3:20.
;-) Kupeleka bweka yayi nambara yako ya foni. Para ukukana kuphalira munthu vinthu vyachisisi mwantchindi, nga kumupa nambara yako ya foni vizamukovwira kunthazi para wakura.
;-) Ntchiwemi yayi kutchuka pa nkhani yakutuma mameseji ghakukopa. Para wamba vyakutuma mameseji ghakukopa, vingakunjizga mu masuzgo.
Briana wakati: “Ŵapapi ŵane ŵakunigomezga, ŵakumanya kuti nkhuchita mwamahara para nkhuŵika manambara gha ŵanthu mu foni yane chifukwa ŵakumanya kuti nkhuyigwiliskira ntchito makora.”
Ivyo ungalemba
;-) Pambere undambe kulemba meseji, jifumba kuti, ‘Kasi apa, nichite kulemba meseji?’ Nyengo zinyake chingaŵa chiwemi kuyimba waka foni panji kuyowoya nayo maso na maso.
;-) Kutuma yayi mameseji agho ungatondeka kuyowoya maso na maso. Sarah wa vyaka 23 wakati: “
Usange ungatondeka kuyowoya maso na maso ivyo walemba, mbwe ntchiwemi yayi kutuma.”
Sirvan wakati: “Usange munthu wakutumira chithuzi chiheni (icho chingakupangiska kuti uŵe na khumbiro lakugonana), ntchiwemi kuphalira ŵapapi ŵako. Para wachita nthena, vikovwira kuti uŵe wakuvikilirika kweniso ŵapapi ŵako ŵakugomezgenge.”
Nyengo iyo ungalembera
;-) Ungajiŵikira nyengo yakutumira mameseji. Msungwana munyake zina lake Olivia wakati: “
Pa nyengo ya chakurya panji para nkhuŵerenga nkhuŵa na foni yayi.
Para naluta kukasopa, foni nkhuzimwa kuti yileke kunitimbanizga.”
;-) Ukwenera kughanaghanira ŵanyako. (Ŵafilipi 2:4) Para ukuyowoya na munthu, ni nyengo yiwemi yayi yakutumirana mameseji na munthu munyake.
Janelly wakati: “Nili kujipa malango pa nkhani yakutuma mameseji. Nkhutuma yayi mameseji para nili na ŵanyane, pekha para nawona kuti njakukhumbikwa chomene. Nambara yane nkhupeleka yayi ku ŵanthu awo nkhuleka kuŵamanya makora.”


text:
MUTU 19
Ntchito ya Kuzenga Iyo Yikuchindika Yehova
1, 2. (a) Kasi ŵateŵeti ŵa Yehova ŵakukondwa kuchitachi? (b) Kasi chakuzirwa chomene kwa Yehova ntchivichi?
KWAMBA kale, ŵateŵeti ŵa Yehova ŵakukondwa kovwirapo pa mulimo wa kuzenga uwo ukuchindika zina lake. Mwachiyelezgero, Ŵaisrayeli ŵakajipeleka na mtima wose pa mulimo wa kupanga chihema, ndipo ŵakapeleka vyawanangwa vinandi.—Eks. 35:30-35; 36:1, 4-7.
2 Ivyo ŵanthu ŵakupeleka pa mulimo wa kuzenga, pavyekha vingamuchindika yayi Yehova. Nakuti ndivyo ni vyakuzirwa chomene yayi kwa Yehova. (Mat. 23:16, 17) Chakuzirwa chomene kwa Yehova ntchakuti ŵateŵeti ŵake ŵakumusopa mwaunenesko kweniso ŵakujipeleka pa mulimo wakuzenga. (Eks. 35:21; Mrk. 12:41-44; 1 Tim. 6:17-19) Fundo iyi njakupulikikwa. Chifukwa ivyo vyazengeka vikukhalilira yayi. Mwachiyelezgero, pasono chihema na tempile kulije. Nangauli vinthu ivi kulije, kweni Yehova wakuŵaluwa yayi ŵateŵeti ŵake awo ŵakajipeleka kuchita mulimo uwu.—Ŵerengani 1 Ŵakorinte 15:58; Ŵahebere 6:10.
3. Kasi tiwonenge vichi mu mutu uwu?
3 Mazuŵa ghano, ŵateŵeti ŵa Yehova ŵakulimbikira kuzenga malo ghakusoperapo. Ndipo Yesu Khristu watovwira kuchita ntchito yikuru. Yehova watumbika nadi mulimo withu. (Sal. 127:1) Mu mutu uwu, tiwonenge mulimo uwo tachita, kweniso umo ukuchindikira Yehova. Tiwonengeso ivyo ŵanji awo ŵachitako mulimo uwu ŵakuyowoya.
Kuzenga Nyumba za Ufumu
4. (a) Chifukwa wuli pakukhumbikwa nyumba zinandi zakusoperamo? (b) Chifukwa wuli ŵakusanuzga maofesi ghanyake? (Wonani bokosi la mutu wakuti “ Kuzenga Maofesi gha Munthavi na Kusintha Vinyake.”)
4 Nga umo tikasambilira mu Mutu 16, Yehova wakukhumba kuti ŵateŵeti ŵake ŵawunganenge. (Heb. 10:25) Maungano ghakutikhozga na kutikhukiska kupharazga. Apo mazuŵa ghaumaliro ghali pafupi kumara, Yehova wakutovwira kuti tipharazge mwaluŵiro. Lekani ŵanthu ŵanandi ŵakwiza mu gulu la Yehova chaka chilichose. (Yes. 60:22) Pakuti ŵanthu ŵanandi ŵakwiza mu gulu, pakukhumbikwa nyumba zinandi zakupangiramo mabuku na zakusoperamo.
5. Chifukwa wuli zina lakuti Nyumba ya Ufumu ndakwenelera? (Wonaniso bokosi la mutu wakuti, “ Tchalitchi la Ungweru Uphya.”)
5 Ŵasambiri ŵa Baibolo ŵakawona kuti ŵakukhumbikwira malo ghawo na ghawo ghakusoperamo. Vikuwoneka kuti nyumba yakwamba yakusoperamo yikazengeka ku West Virginia, U.S.A., mu 1890. Kufika m’ma 1930, ŵanthu ŵa Yehova ŵakaŵa kuti ŵazenga na kunozga nyumba zinandi. Kweni nyumba izi zikaŵavya zina lenecho. Ndipouli, mu 1935, Mubali Rutherford wakaluta ku Hawaii, uko ŵakazenganga nyumba yinyake pamoza na ofesi ya munthavi. Ŵabali ŵakamufumba kuti waŵaphalire zina la nyumba iyi. Mubali Rutherford wakati: “Kasi chingaŵa chakwenelera yayi kuyichema ‘Nyumba ya Ufumu’? Nkhuwona kuti zina ili likukolerana na mulimo wa kupharazga makani ghawemi gha Ufumu uwo tikuchita.” (Mat. 24:14) Pamasinda, nyumba zose izo ŵateŵeti ŵa Chiuta ŵakuwunganamo zikamba kumanyikwa na zina ili.
6, 7. Ntchivichi chikuchitika chifukwa chakuti Nyumba za Ufumu zikuzengeka mwaluŵiro?
6 Kufika m’ma 1970, pakakhumbikwanga Nyumba za Ufumu zinandi. Ntheura ŵabali ku America ŵakasanga nthowa yipusu yakuzengera nyumba ziwemi mu mazuŵa ghachoko waka. Kuzakafika mu 1983, ŵakaŵa kuti ŵazenga Nyumba za Ufumu pafupifupi 200, mu United States na Canada. Kuti mulimo uwu wende makora, ŵabali ŵakapanga makomiti ghakulaŵilira vyakuzenga. Ivi vikawovwira chomene, mwakuti mu 1986, Wupu Wakulongozga ukazomerezga ndondomeko iyi. Kufika mu 1987, mu America mukaŵa makomiti 60. * Ndipo mu 1992, ku Argentina, Australia, France, Germany, Japan, Mexico, South Africa, na Spain nako ghakaŵako makomiti agha. Ŵabali aŵa ŵakulimbikira kuzenga Nyumba za Ufumu na Malo Ghakuchitirapo Maungano. Ntheura tikwenera kovwirana nawo, chifukwa ntchito iyo ŵakuchita nayo njakupatulika.
7 Pakuti Nyumba za Ufumu zikuzengeka mwaluŵiro, ŵanthu awo ŵakuwona ŵakuchitira ukaboni. Mu tawuni ya Martos ku Spain, mu nyuzipepara yinyake mukaŵa nkhani ya mutu wakuti: “Chipulikano Chikusezga Mapiri.” Mu nkhani iyi mukaŵa fumbo lakuti: ‘Mu charu ichi ŵanandi ŵakujighanaghanira ŵekha, kweni ntchivichi chomene chikatuma ŵanthu kwiza ku Martos, na kuzenga nyumba yiwemi, mwaluŵiro, kweniso mwakukolerana?’ Pakuzgora fumbo ili, nyuzipepara yikalemba ivyo Kaboni uyo wakazengako wakayowoya. Iyo wakati: “Ivi vikuchitika chifukwa chakuti taŵanthu ise tikusambizgika na Yehova.”
Kuzenga Nyumba za Ufumu mu Vyaru Vikavu
8. Kasi Wupu Wakulongozga ukazomerezga vichi mu 1999, ndipo chifukwa wuli?
8 M’ma 1990, mu vyaru vikavu ŵanthu ŵanandi ŵakathilimukiranga ku gulu la Yehova. Ntheura ŵabali ŵakayezganga kuzenga nyumba zakusoperamo. Kweni mu vyaru vinyake ŵanthu ŵakaŵasekanga, chifukwa nyumba izi zikawonekanga makora yayi pakuyaniska na matchalitchi. Ntheura mu 1999, Wupu Wakulongozga ukazomerezga kuti Nyumba za Ufumu zizengeke na mu vyaru vikavu wuwo. Ŵabali mu vyaru visambazi ŵakapeleka ndalama kuti paŵe “kuyana.” (Ŵerengani 2 Ŵakorinte 8:13-15.) Ndipo ŵabali ŵanji mu vyaru vinyake ŵakajipeleka kuti ŵawovwirepo pa mulimo wakuzenga.
9. Kasi ni mulimo wuli uwo ukawonekanga nga ungachitika yayi, kweni kasi ntchivichi chachitika?
9 Pakwamba, vikawoneka nga mulimo uwu ungachitika yayi. Mu 2001, Nyumba za Ufumu zakujumpha 18,300 zikakhumbikwanga mu vyaru vikavu 88. Kweni vyose ni vyamachitiko chifukwa Yehova na Themba lithu Yesu Khristu ŵakutovwira. (Mat. 19:26) Kwamba mu 1999 m’paka mu 2013, ŵanthu ŵa Yehova ŵazenga Nyumba za Ufumu 26,849. * Yehova wachali kutumbika mulimo wa kupharazga mu vyaru vikavu, mwakuti mu 2013, pakakhumbikwanga nyumba zinyakeso pafupifupi 6,500. Ndipo chaka chilichose pakukhumbikwa Nyumba za Ufumu zakujumpha 100.
10-12. Kasi mulimo wa kuzenga Nyumba za Ufumu wachindika wuli zina la Yehova?
10 Kasi mulimo wa kuzenga Nyumba za Ufumu wachindika wuli zina la Chiuta? Lipoti linyake lakufuma ku ofesi ya munthavi ya ku Zimbabwe likati: “Kanandi para mwezi umoza wajumphapo kufuma apo Nyumba ya Ufumu yazengekera, chiŵelengero chikusazgikira kaŵiri.” Vikuwoneka kuti mu vyaru vinyake ŵanthu ŵakwamba kuwungana nase para tazenga Nyumba za Ufumu. Para Nyumba ya Ufumu yamara waka kuzengeka, yikuchedwa yayi kuzura, nakalinga mbwenu pakukhumbikwaso yinyake. Icho chikuŵakopa ntchakuti nyumba izi zikuwoneka makora. Kweni paliso chinyake icho chikuguzira ŵanthu mu gulu la Yehova. Awo ŵakuzenga nyumba izi ŵakutemwana. Ntheura ŵanthu ŵakuliwona mwakwenelera gulu la Yehova. Tiyeni tiwone viyelezgero vichoko waka.
11 Indonesia. Munthu munyake wati wamanya kuti wose awo ŵakazenganga Nyumba ya Ufumu ŵakajipeleka waka, wakati: “Mwaŵanthu imwe mukunitindika chomene. Mukugwira ntchito na mtima wose, kweni mukupokerapo chilichose cha! Nkhuwona kuti palije mpingo wakuyana na winu!”
12 Ukraine. Mwanakazi munyake uyo wakajumphanga apo ŵakazenganga Nyumba ya Ufumu, wakafikapo kuti awo ŵakazenganga ŵakaŵa Ŵakaboni ŵa Yehova. Kweniso wakamanya kuti ŵakuzenga Nyumba ya Ufumu. Iyo wakati: “Munung’una wane nayo ni Kaboni, ndipo wakaniphalirapo vya Ŵakaboni ŵa Yehova. Nkhati nawona umo ŵakagwiliranga ntchito, nkhadokera kuŵa yumoza wawo. Nkhawona kuti ŵanthu aŵa ŵakutemwana nadi.” Wakazomera kusambira Baibolo ndipo wakabatizika mu 2010.
13, 14. (a) Kasi mbumba yinyake yikachita wuli yati yawona umo ntchito ya kuzenga yikenderanga? (b) Kasi mungawovwira wuli kuti malo ghakusoperapo ghachindikenge zina la Chiuta?
13 Argentina. Dada munyake na muwoli wake ŵakiza kwa mubali uyo wakalaŵiliranga mulimo wakuzenga Nyumba ya Ufumu. Ŵakamuphalira kuti: “Tikuwona umo ntchito yinu ya kuzenga iyi yikwendera. Taghanaghana kuti . . . tisambire vya Chiuta mu nyumba iyi.” Pamasinda, mwanalume wakati: “Kasi tingachita wuli kuti tiŵe ŵakwenelera kuŵapo pa maungano ghinu?” Ŵanthu aŵa ŵakazomera kuti ŵabali ŵasambire nawo Baibolo, chikuru ŵanozgeka kusambizga mbumba yose. Ŵabali ŵakazomera.
14 Panji mukazengako yayi Nyumba ya Ufumu ya mpingo winu, kweni mungawovwira kuti malo agha ghachindikenge zina la Chiuta. Mungachemerako awo mukusambira nawo Baibolo, ŵakunweka, na ŵanyake kuti ŵazakawungane namwe. Mungawovwiraso kuti malo agha ghalutilire kuwoneka makora. Ntheura mungasungirathu kandalama pamphepete, na kupeleka kuti kawovwire kupwelelera Nyumba ya Ufumu panji kuzenga Nyumba za Ufumu mu vyaru vinyake. (Ŵerengani 1 Ŵakorinte 16:2.) Vyose ivi vikovwira kuti zina la Chiuta lichindikike.
Ŵantchito Awo ‘Ŵakujipeleka na Mtima Wose’
15-17. (a) Kasi mbanjani awo ŵakugwira ntchito yikuru pa mulimo wa kuzenga? (b) Kasi mwasambirako vichi ku mbumba izo zikajipeleka pa mulimo wa kuzenga?
15 Pakuzenga Nyumba za Ufumu, Malo Ghakuchitirapo Maungano, na maofesi gha munthavi, ntchito yikuru ŵakuchita mbabali na ŵadumbu ŵa uko ntchito iyo yikuchitikira. Kweni kuti ŵachite makora ntchito iyi, ŵakovwirika na ŵabali na ŵadumbu ŵakufuma mu vyaru vinyake awo ŵakuyimanya makora ntchito iyi. Ŵanji ŵakuleka dankha ntchito zawo, na kuluta mu vyaru vinyake kukawovwira masabata ghachoko waka. Kweni ŵanji ŵakuteŵetera vyaka vinandi mu vyaru vyakupambanapambana.
16 Nangauli vinyake vikuŵa vyakusuzga pa ntchito iyi, kweni ŵabali ŵakukondwa chifukwa ŵakutumbikika. Timo na Lina, ŵachitapo mulimo uwu ku Asia, Europe, na South America. Ndipo Timo wakati, “Mu vyaka 30 ivyo vyajumpha, ŵakakaŵanga yayi kunitumizga ku ntchito zinyake. Kanandi ivi vikachitikanga para namara vyaka viŵiri.” Lina, uyo wakatorana na mfumu wake Timo vyaka 25 ivyo vyajumpha, nayo wakati: “Nateŵeterapo na Timo mu vyaru 10. Pakutora nyengo kuti wamunthu uzgoŵere chakurya chachilendo, malo, chiyowoyero, chigaŵa chakupharazgako, kweniso ŵabwezi.” * Kasi ŵakaphyoka pawaka? Lina wakati: “Nangauli masuzgo ghakaŵangapo, kweni tikatumbikika chomene. Ŵabali na ŵadumbu ŵakatitemwanga, ndipo ŵakatipokeleranga makora. Kweniso tikajiwonera tekha umo Yehova wakutitemwera na kutipwelelera. Tawonaso umo mazgu gha Yesu gha pa Mariko 10:29, 30 ghakufiskikira. Tili na ŵabali, ŵadumbu, na ŵamama ŵanandi ŵauzimu.” Timo wakati: “Tikukondwa chomene kuti tikovwirapo na maluso ghithu kuti vinthu vya Fumu viŵe vinandi.”
17 Darren na Sarah ŵachitapo mulimo uwu ku Africa, Asia, Central America, Europe, South America, na ku South Pacific. Iwo ŵakuti ŵasanga vinandi kuluska ivyo ŵapeleka. Nangauli pakaŵa masuzgo ghanyake, kweni Darren wakati: “Ni mwaŵi wapadera chomene kuteŵetera na ŵabali ŵa mu vyaru vinandi. Pakuti tose tikutemwa Yehova, tili ŵakukolerana pa charu chose.” Sarah wakati: “Nasambira vinandi ku ŵabali na ŵadumbu ŵakupambanapambana. Para nkhuwona umo ŵakujipelekera pakuteŵetera Yehova, nkhukhuka kuti nane nilutilire kuchita vyose ivyo ningafiska.”
18. Kasi uchimi wa pa Salmo 110:1-3 ukufiskika wuli?
18 Themba Davide likati visuzge viti wuli, ŵateŵeti ŵa Yehova ‘ŵazamujipeleka na mtima wose.’ (Ŵerengani Salimo 110:1-3.) Wose awo ŵakuchitako mulimo wa Ufumu ŵakufiska uchimi uwu. (1 Kor. 3:9) Pali ukaboni wakukwana wakuti Ufumu wa Chiuta uliko ndipo ukuwusa. Tili na maofesi gha munthavi ghanandi, Malo Ghakuchitirapo Maungano, na Nyumba za Ufumu. Ni mwaŵi wapadera chomene kuteŵetera Themba lithu Yesu Khristu pa mulimo uwo ukuchindika Yehova.
^ ndime 6 Mu 2013, ŵateŵeti ŵakujipeleka ŵakujumpha 230,000 ŵakazomerezgeka kuteŵetera lumoza na Makomiti gha Vyakuzenga ghakukwana 132 ku United States. Mu charu ichi, chaka chilichose, makomiti agha ghakuzenga Nyumba za Ufumu pafupifupi 75 na kunozgaso zinyake pafupifupi 900.
^ ndime 9 Chiŵelengero ichi ntcha Nyumba za Ufumu izo zazengeka mu ndondomeko iyi.
^ ndime 16 Nangauli ŵabali na ŵadumbu aŵa ŵakutangwanika na kuzenga, nawo ŵakuwungana na kupharazgira lumoza na mpingo.
Manyani Vinandi
Ŵakaboni ŵa Yehova Ŵakuzenga Kulikose pa Charu Chapasi
Ŵanthu ŵa Yehova ŵakuzenga kulikose malo ghakusoperapo, Nyumba za Ufumu na vinyake nangauli ŵakupambana mitheto, na viyowoyero. Ŵakuchita vyose ivi kuchindika Yehova


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
30 Mazgu gha Yehova ghakiza kwa Yeremiya, kuti:
2 “Yehova Chiuta wa Israyeli wakuti: ‘Lemba mu buku mazgu ghose agho nkhuyowoya nawe.
3 Pakuti Yehova wakuti: “Wonani, mazuŵa ghakwiza, ndipo namuwunganya ŵanthu ŵane wose awo ŵali kukoleka, Israyeli na Yuda,”+ wakuti Yehova, “na kuŵawezgera mu charu cha ŵasekuru ŵawo, ndipo ŵazamukhalamoso.”’”+
4 Mazgu agha ndigho Yehova wakayowoya kwa Israyeli na Yuda.
5 Yehova wakuti:
“Tapulika chiwawa, ŵanthu ŵakumbwambwantha.
Kuli wofi, mtende chara.
6 Fumbani, usange mwanalume wangababa mwana.
Chifukwa wuli pera mwanalume waliyose wankhongono wakukora mawoko mu chiwuno
Nga ni mwanakazi uyo wakubaba?+
Chifukwa wuli chisko chilichose chili waka loloŵa?
7 Mbaya mwe! Chifukwa zuŵa ilo ndakofya.+
Palije lakuyana nalo,
Nyengo ya kukweŵeka kwa Yakhobe.
Kweni wazamuponoskeka.”
8 Yehova wa mawumba wakuti: “Pa zuŵa ilo, nizamuphyora goliwoli kuliwuskamo mu singo yako ndipo nizamudumura vingwe vyako. Palije ŵalendo awo ŵazamumuzgoraso muzga wawo.
9 Ŵazamuteŵetera Yehova Chiuta wawo na Davide themba lawo, ilo nizamuŵawuskira.”+
10 Yehova wakuti: “Iwe muteŵeti wane Yakhobe, ungopanga yayi,
Ungatenthemanga chara, iwe Israyeli.+
Pakuti nikuponoskenge kufuma kutali,
Mphapu yako kufuma ku charu icho yikatolekera.+
Yakhobe wazamuwelera na kukhala bata kwambura kutimbanizgika,
Palije uyo wazamuŵawofya.”+
11 Yehova wakuti: “Pakuti nili namwe kumuponoskani,
Nizamumara mitundu yose iyo namumbininiskiraniko.+
Kweni imwe muzamumara yayi.+
Nizamumulangani mwakwenelera,
Nizamumulekani waka yayi kwambura kulangika.”+
12 Yehova wakuti:
“Kupwetekeka kwinu nkhwambura kuchizgika.+
Chilonda chinu ntchambura kupora.
13 Palije uyo wakwimirenge,
Kulije nthowa yakuchizgira vilonda vyako.
Kulije icho chingakuchizga.
14 Vibwezi vyako vyose vyakuluwa.+
Vikukupenjaso yayi.
Nakutimba na luswazu lwa mulwani wako,+
Nakulanga na chilango cha munthu wankhaza,
Chifukwa cha ubendezi wako ukuru na zakwananga zako zinandi.+
15 Chifukwa wuli ukulira na vyakuŵinya vyako?
Ulwilwi wako ngwambura kumara.
Nakuchitira ivi
Chifukwa cha ubendezi wako ukuru na zakwananga zako zinandi.+
16 Ntheura wose awo ŵakumilimitizga iwe,+ ŵazamumilimitizgika,
Ŵalwani ŵako wose nawo ŵazamutolekera ku wuzga.+
Awo ŵakukuphanga, ŵazamuphangika,
Awo ŵakukupoka vinthu, nizamuŵapeleka kuti ŵapokeke vinthu.”+
17 Yehova wakuti: “Kweni iwe nizamukuchizga, na kupozga vilonda vyako,+
Nangauli ŵakakuchemanga wakuchimbizgika:
‘Ziyoni, uyo palije munthu wakumupenja.’”+
18 Yehova wakuti:
“Wonani, nkhuwunganya ŵa mahema gha Yakhobe awo ŵakakoleka,+
Nizamuchitira chitima mahema ghake.
Msumba uzamuzengekaso pa chibumira chake,+
Vigongwe vyake vyakukhora vizamwimilira pa malo ghake ghakwenelera.
19 Mwa iwo muzamufuma sumu za kuwonga na kusekelera.+
Nizamuŵandaniska, ndipo ŵazamuŵa ŵachoko yayi.+
Ŵazamuŵa ŵanandi chomene,
Ŵakuchepa chara.+
20 Ŵana ŵake ŵazamuŵa nga ni kale,
Ndipo wumba wake uzamukhozgeka pamaso pane.+
Nizamulanga wose awo ŵakumuyuzga.+
21 Wakuchindikika wake wazamuŵa yumoza wa ŵanthu ŵake,
Muwusi wake wazamufuma pakati pawo.
Nizamumusendezgera kufupi, ndipo wazamwiza kwa ine.”
“Viŵenge nthena chara, mphanyi ni njani wakhwima mtima na kwiza kwa ine?” wakuti Yehova.
22 “Muzamuŵa ŵanthu ŵane,+ ndipo ine nizamuŵa Chiuta winu.”+
23 Wonani, chimphepo cha Yehova chiputenge mu ukali,+
Kavuluvulu uyo watimbenge pa mutu wa muheni.
24 Ukali wakugolera wa Yehova uwelerenge yayi
M’paka wachite na kufiska ivyo mtima wake wakhumba.+
Uzamupulikiska ichi mu mazuŵa ghaumaliro.+
Tumizgani
Tumizgani
Yeremiya 30
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=24&Chapter=30&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D24%26Chapter%3D30%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 35 Pamanyuma Mozesi wakawunganya pamoza wumba wose wa Ŵaisrayeli, wakati kwa iwo: “Ivi ndivyo Yehova wayowoya kuti muchitenge:+2 Muchitenge mulimo mu mazuŵa 6, kweni zuŵa la 7 liŵe lakupatulika kwa imwe, ni sabata la Yehova lakupumura ku ntchito zinu zose.+ Waliyose uyo wakuchita mulimo pa zuŵa ili, wakomeke.+3 Pa zuŵa la Sabata mungapembanga moto chara mu malo ghinu ghose agho mukukhala.”4 Mozesi wakati ku wumba wose wa Ŵaisrayeli: “Yehova wayowoya kuti,5 ‘Mutore chakupeleka kufuma pakati pinu na kupeleka kwa Yehova.+ Waliyose uyo wakhumba mu mtima wake+ wize na chakupeleka kwa Yehova. Wize na golide, siliva, mkuŵa,6 wuzi wabuluu, weya wakudaya na utoto utchesamu, wuzi uswesi chee, salu yiwemi, weya wa mbuzi,+7 vikumba vya mberere vyakudaya na utoto uswesi, vikumba vya katubwi, khuni la akasiya,8 mafuta gha nyali, mafuta gha basamu ghakupangira mafuta ghakuphakazgira na vyakupeleka vyakununkhira,+9 malibwe gha onike, na malibwe ghakuŵika pa efodi+ na chakuvwara chapanganga.+10 “‘Wose awo ŵali na maluso*+ pakati pinu ŵize na kupanga vyose ivyo Yehova wayowoya.11 Ŵapange chihema chakupatulika na hema lake pamoza na chibenekelero chake, nkholoŵeko* zake na mafuremu ghake, mitambiko yake, ntchindamiro zake na vyakujinthamo vyake.12 Likasa+ na michiko yake,+ chibenekelero+ na chisalu chakutchinga.+13 Thebulu+ na michiko yake na viteŵetero vyake vyose na chingwa chakulongora.+14 Chakuŵikapo nyali+ yakungweluskira na viteŵetero vyake na nyali zake na mafuta gha nyali.+15 Jotchero la vyakununkhira+ na michiko yake. Mafuta ghakuphakazgira na vyakusunkhizgira vya sungu liwemi.+ Salu yakutchinga* pa mulyango wa chihema chakupatulika.16 Jotchero la sembe yakotcha+ na chakupembapo moto chake chamkuŵa, michiko yake na viteŵetero vyake vyose, chiŵiya na chakukhazikapo chake.+17 Salu za chipanga cha luŵaza,+ ntchindamiro zake na vyakujinthapo vyake. Salu yakutchinga* pa mulyango wa luŵaza.18 Vikhomo vya chihema chakupatulika na vikhomo vya pa luŵaza na vingwe vyake.+19 Vyakuvwara vyakuluka makora+ vyakuvwara pakuteŵetera mu malo ghakupatulika, vyakuvwara vyakupatulika vya Aroni+ wasembe,* na vyakuvwara vyakuti ŵana ŵake ŵavwarenge pakuteŵetera nga mbasembe.’”20 Ntheura wumba wose wa Ŵaisrayeli ukafumapo pamaso pa Mozesi.21 Waliyose uyo mtima wake ukamutuma+ na waliyose uyo mzimu wake ukamuchiska wakiza. Ŵakapeleka vyakupeleka vyawo kwa Yehova kuti vigwire ntchito pa chihema chakukumanamo, pa mulimo wake wose, na pakupanga vyakuvwara vyakupatulika.22 Ŵanalume na ŵanakazi ŵakalutilira kwiza, waliyose uyo wakhumba mu mtima wake ŵakizanga na twakubatika pa malaya, ndeŵeleŵe, mphete, vyakutoweskera vinyake, na vinthu vyose vyagolide. Wose ŵakiza na sembe* zawo zagolide kwa Yehova.+23 Ndipo wose awo ŵakaŵa na wuzi wabuluu, weya wakudaya na utoto utchesamu, wuzi uswesi chee, salu yiwemi, weya wa mbuzi, vikumba vya mberere vyakudaya na utoto uswesi, na vikumba vya katubwi, ŵakiza navyo.24 Wose awo ŵakaŵa na siliva, mkuŵa, ŵakiza navyo kuŵa chakupeleka kwa Yehova, ndipo wose awo ŵakaŵa na khuni la akasiya lakuchitira mulimo wose wa uteŵeti ŵakiza nalo.25 Ŵanakazi wose ŵaluso+ ŵakaluka vinthu na mawoko ghawo, ndipo ŵakiza navyo ivyo ŵakaluka. Ŵakiza na wuzi wabuluu, weya wakudaya na utoto utchesamu, wuzi uswesi chee, na salu yiwemi.26 Ŵanakazi wose ŵaluso awo mitima yawo yikaŵachiska, ŵakaluka weya wa mbuzi.27 Ŵalongozgi ŵakiza na malibwe gha onike na malibwe ghanyake ghakuŵika pa efodi na pa chakuvwara chapanganga.+28 Ŵakizaso na mafuta gha nyali, mafuta gha basamu ghakupangira mafuta ghakuphakazgira,+ na vyakupeleka vyakununkhira.+29 Ŵanalume wose na ŵanakazi awo mitima yawo yikaŵachiska, ŵakiza na kanthu kakuchitira mulimo uwo Yehova wakaphalira Mozesi kuti uchitike. Ŵaisrayeli ŵakiza navyo kuŵa sembe yawanangwa kwa Yehova.+30 Penepapo Mozesi wakati ku Ŵaisrayeli: “Wonani, Yehova wasankha Bezaleli, mwana wa Uri, mwana wa Huru wa fuko la Yuda.+31 Wamuzuzga na mzimu wa Chiuta, wamupa vinjeru, umanyi, na mahara ghakupangira vinthu vya mtundu uliwose32 kuti waŵe waluso pakupanga vinthu, kupanga vinthu vyagolide, vyasiliva, na vyamkuŵa,33 kudumura malibwe na kughayimika makora, na kupanga mwaluso vinthu vilivyose vya makuni.34 Chiuta waŵika luso lwa kusambizga mu mtima wa Bezaleli na Oholiyabu+ mwana wa Ahisamaki wa fuko la Dani.35 Waŵazuzga na luso*+ kuti ŵachite milimo yose ya nkhwantha za kudoŵa, kuluka na wuzi wabuluu, weya wakudaya na utoto utchesamu, wuzi uswesi chee, salu yiwemi, ndiposo kuti ŵachite mulimo wa nkhwantha za kuluka. Ŵanalume aŵa ŵachitenge ntchito yiliyose na kunozga umo chinthu chilichose chikwenera kupangikira.


text:
INDONESIA
Nthowa Izo Ŵakapharazgiranga Kale
Upharazgi wa pa Wayilesi
MU 1933, ŵabali ŵakanozga vyakuti wayilesi mu tawuni ya Jakarta yipharazgenge nkhani za mu Chingelezi izo Mubali Rutherford wakayowoyanga. Nkhani zinyake uyo wakaŵerenganga mu chiyowoyero cha Chidachi ni munthu uyo wakakhumbanga kusambira unenesko. Ŵanthu ŵanandi ŵakakhumbanga kumanya unenesko chifukwa cha nkhani izo zikapharazgikanga. Nkhani izi zikawovwira kuti ŵabali ŵagaŵire mabuku ghanandi mu uteŵeti.
Nkhani ya Mubali Rutherford, iyo yikayowoyanga ivyo vichitikenge mu chaka icho Ŵakatolika ŵakatenge ntchituŵa, yikati yayowoyeka pa wayilesi, yikakwiyiska chomene ŵalara ŵa tchalitchi la Katolika. * Ŵalaraŵalara aŵa ŵakapangiska kuti mubali De Schumaker wakakike na kumupa mulandu wakuti ‘ni mutesi, ngwakunyoza, kweniso ngwakuwukira.’ Ŵalaraŵalara aŵa ŵakachita nthena chifukwa mubali uyu ndiyo wakanozga vyakuti nkhani iyi yipharazgike pa wayilesi. Mubali De Schumaker wakawukana mulandu uwu kweni khoti likamulipiska ndalama. * Mulandu uwu ŵakawulemba mu manyuzipepara ghakutchuka ghatatu, ndipo ivi vikawovwira kuti ŵanandi ŵapulike unenesko.
Boti la Ŵakunyamura Ungweru
Pa Julayi 15, 1935, boti la Watch Tower Society lakuchemeka kuti Ŵakunyamura Ungweru likafika ku Jakarta. Boti ili likaŵa la mamita 16, ndipo likenda myezi 6 kufuma ku Sydney, Australia. Mu boti ili mukaŵa ŵapayiniya 7 ŵakulimbikira kupharazga ndipo ŵakakhumbanga kupharazga makani ghawemi mu charu chose cha Indonesia, Singapore, na Malaysia.
Mu vyaka vyakujumpha viŵiri, ŵapayiniya aŵa ŵakafika mu madowoko ghakuru na ghachoko gha ku Indonesia, ndipo ŵakagaŵira ŵanthu mabuku na magazini ghanandi. Jean Deschamp wakati, para boti ili lafika pa dowoko lichoko lililose, ŵapayiniya aŵa ŵakajuranga chigilamu ndipo chikalikitanga nkhani za mbale J.F. Rutherford, uyo panyengo iyo wakaŵa pulezidenti wa Watch Tower Society. Ghanaghanirani waka umo ŵanthu ŵakukhala mu mizi yapafupi na dowoko ŵakazizwira kuwona chiboti chikuru chafika pa dowoko lawo na kupulika mazgu ghankhongono kufuma mu boti ili. Ŵanthu ŵakazizikika chomene, ŵakaŵa nga ŵakulota.
Ŵalara ŵa visopa ŵakakwiya chomene na upharazgi wa ŵapayiniya aŵa. Ndipo ŵakachichizga boma kuti likanizge boti la Ŵakunyamura Ungweru kuti lileke kwiza ku madowoko gha ku Indonesia. Mu Disembala 1937, boti ili likawelera ku Australia, kweni ŵanthu ku Indonesia ŵakaŵa kuti ŵapulika makani ghawemi.


text:
GONGWE LA MULINDA MAY 2014
Kasi Walipo Uyo Wangamanyirathu Vyamunthazi?
Umoyo winu ungasintha usange mungamanya zgoro la fumbo ili.
Vinandi Ivyo Ŵanthu Ŵakuyowoyerathu Vikutondeka
Kasi ni njani uyo wakumanyikwa kuti ivyo wayowoya vikufiskika nadi?
Kasi Walipo Uyo Wangamanyirathu Vyamunthazi?
Walipo wakugomezgeka uyo wakumanya makora vyamunthazi.
Kasi Ŵakaboni ŵa Yehova Ŵakumugomezga Yesu?
Para ŵakumugomezga ŵakulekeraci kucemeka ŵakaboni ŵa Yesu?
Kasi Mukumanya?
Cifukwa wuli Ŵayuda ŵakapempha Pilato kuti malundi gha Yesu ghaphyoleke? Kasi Davide wakakoma nadi Goliyati na cakuponyera malibwe?
Wakazizipizga Citima
Ivyo Mariya, nyina wa Yesu wakacita, vingamovwirani kuzizipizga citima cikuru.
Mafumbo Agho Baibolo Likuzgora
Ciuta waŵenge kuti ndiyo wakulamulira caru, kasi mphanyi kuli masuzgo nthena?
Zinyake izo Zalongoreka mu Magazini
Kasi Baibolo Ni Mazgu gha Chiuta?
Awo ŵakalemba Baibolo ŵakayowoya kuti Chiuta ndiyo wakaŵatuma. Chifukwa wuli ŵakayowoya nthena?